Kecelaruan maklumat mengundang banyak kontroversi

Sekali lagi dunia hari ini dikejutkan dengan pelbagai berita sensasi yang mencetuskan penularan maklumat hasutan, fitnah dan kontroversi dalam media sosial. Peningkatan berterusan jumlah maklumat palsu di media sosial ini telah menjelmakan kebimbangan, ketakutan dan kegelisahan rakyat Malaysia berikutan penularan berita palsu kini semakin serius.

Apa yang boleh dipelajari daripada penularan maklumat dan keresahan orang ramai adalah mengenai tersebarnya berita-berita palsu yang memburukkan lagi keadaan. Boleh dikatakan kebanyakan berita mengenai situasi sebegini, terutamanya sepanjang kempen Pilihan Raya Umum Dewan Undangan Negeri (PRU DUN) dan Pilihan Raya Kecil (PRK) baru-baru  ini telah mencetuskan kontroversi dan tidak kurang juga mengundang kekeliruan orang ramai untuk mempercayai maklumat diperolehi.

Ini mengakibatkan kebanyakan pengundi tidak mahu mengundi atau enggan menunaikan tanggungjawab mereka memilih pemimpin di negeri-negeri terlibat; akhirnya mengakibatkan berlakunya kepincangan kesuburan demokrasi di negara ini.

Terbaharu, ratusan kes berita palsu tersebar di media sosial berkaitan dengan isu 3R (agama, raja dan kaum) telah dibawa ke mahkamah untuk pertuduhan jenayah yang menyebabkan suasana panik dalam kalangan netizen.

Sudah pasti fenomena negatif dilakukan oleh pihak yang tidak bertanggungjawab harus dibendung dengan penguatkuasaan undang-undang yang lebih tegas supaya perkara seumpama itu tidak berulang dan menganggu kesejahteraan masyarakat.

Terdahulu, kebanjiran berita-berita palsu mengenai kestabilan politik dan kesejahteraan masyarakat ini telah menimbulkan suasana panik mengundang isu kenaikan mendadak harga barangan harian, perkhidmatan malah ramai yang mengeluh kerana rakyat enggan berbelanja.

Hal ini disebabkan keraguan mereka terhadap isu ketidakstabilan politik negara yang digembar-gemburkan oleh pihak tidak bertanggungjawab di media massa.

Fenomena seumpama ini memberikan implikasi besar terhadap corak perlakuan individu atau masyarakat yang akan mengakibatkan keyakinan berita-berita palsu terhadap kerajaan di media sosial begitu ketara dan mempengaruhi pemikiran mereka dalam tempoh singkat.

Dalam konteks yang lebih menyeluruh, penularan maklumat palsu menimbulkan kecelaruan dalam kalangan masyarakat disebabkan oleh lambakan ketidakpastian maklumat daripada pelbagai sumber yang diperolehi oleh masyarakat melalui banyak sumber media.

Kecelaruan maklumat ini lebih serius apabila maklumat-maklumat yang ditularkan di media-media sosial lebih bersifat sensasi dan menyaingi maklumat dari sumber berwibawa (iaitu sumber media yang diiktiraf oleh kerajaan).

Puncanya apabila pengguna lebih terdorong untuk mendapatkan berita dari laman-laman media sosial yang banyak memaparkan hal-hal sensasi sehinggakan menggelirukan pemikiran pengguna terutamanya berhubung penularan wabak atau bencana yang berlaku dalam atau luar negara.

Bayangkan sekiranya kandungan berita yang dihasilkan oleh penulis blog itu membuat pernyataan atau ulasan mengenai malapetaka tersebut dengan tidak tepat atau dikaitkan pula dengan fakta-fakta yang menggelirukan, sudah pasti pengguna akan mudah terpengaruh dengan diayah-diayah seperti ini.

Dalam hal ini, kerajaan harus mengambil inisiatif dengan mengumpulkan sumber-sumber maklumat daripada pelbagai agensi berkaitan termasuk pihak kementerian seperti Kementerian Komunikasi dan Digital, Kementerian Kesihatan dan sebagainya.

Pendek kata, hanya kerajaan,menerusi agensi pengumpulan dan penyebaran maklumat sepusat yang dikenal pasti akan menyalurkan sebarang maklumat tepat kepada masyarakat dari semasa ke semasa.

Ini penting kerana masyarakat menilai kewibawaan maklumat berdasarkan kepada fakta atau sumber boleh diyakini mereka, terutamanya apabila maklumat-maklumat tersebut disampaikan kepada mereka secara konsisten dari semasa ke semasa.

Pengawalseliaan kandungan terhadap penyaluran dan penyebaran maklumat daripada agensi kerajaan ini, harus dilakukan dengan tegas untuk memastikan maklumat tersebar itu tidak dimanipulasi atau disalah tafsir oleh pihak media.

Suatu sekretariat yang dilantik bertanggungjawab untuk menentu sahkan kesahihan maklumat yang diperolehi umum menerusi saluran media sosial harus memandu pengguna menggunakan satu portal yang menyajikan maklumat tepat, lengkap, pantas dan senang diakses oleh semua pengguna media.

Menerusi pendekatan ini juga, sekretariat tersebut boleh menyalurkan maklumat kepada pelbagai saluran media sosial seperti Facebook, Instragram, Tweeter dan tidak terhad kepada portal rasmi sahaja bagi memastikan penyaluran maklumat dapat dibuat secara berkesan, pantas dan memanfaatkan lebih banyak kelompok masyarakat.

Tidak hanya bergantung kepada tempoh masa lama, pengaliran berita semasa kepada pengguna seharusnya dilaksanakan dengan pantas dan konsisten tanpa membiarkan pengguna ternanti-nanti dan terdedah kepada rangkaian maklumat media alternatif yang boleh mengelirukan mereka.

Dalam konteks komunikasi, penyebaran maklumat berasaskan sumber boleh dipercayai dan konsisten akan menghasilkan maklumat berwibawa dan diyakini oleh semua pengguna.

Sehubungan itu, suatu mekanisme yang membolehkan suatu bentuk penilaian ke atas penyaluran maklumat harus dibangunkan supaya pengaliran maklumat daripada satu sumber berwibawa yang dihasilkan oleh agensi kerajaan dapat dipantau keberkesanannya berdasarkan pengaruh dan populariti maklumat tersebut dalam kalangan pengguna.

Ia boleh dijadikan ukuran penilaian terhadap kemampuan dan kesediaan maklumat tersebut mempengaruhi pemikiran dan perlakuan pengguna dalam situasi-situasi kritikal.

Sememangnya bukan mudah untuk menyaingi kebanjiran maklumat-maklumat palsu dalam era media sosial pada masa kini. Namun, sekiranya satu pendekatan pendidikan etika media diterapkan kepada masyarakat, pengguna akan menilai kesahihan dan kewibawaan sesuatu maklumat itu berpunca daripada sumber yang telah ditentu sahkan oleh kerajaan atau agensi-agensi yang dipertanggungjawabkan.

Penyertaan pengguna dalam perkongsian maklumat daripada sumber berwibawa secara konsisten akan membantu keyakinan pengguna terhadap pengadaptasian maklumat yang mereka perolehi, terutamanya apabila mereka berdepan dengan ketidakpastian situasi bencana atau malapetaka yang berlaku hari ini atau pada masa akan datang.

Inilah tugas kritikal yang harus dipikul oleh agensi-agensi yang bertanggungjawab bagi menyalurkan maklumat tepat dan pantas kepada para pengguna untuk memberi gambaran sebenar isu-isu yang dihadapi oleh mereka pada setiap masa; semasa berlakunya situasi-situasi kritikal seumpama ini.

PENULIS, TS. DR. SYED AGIL ALSAGOFF merupakan Pensyarah Kanan Media dan Komunikasi Fakulti Bahasa Moden dan Komunikasi, Universiti Putra Malaysia (UPM).

Artikel ini merupakan pandangan peribadi penulis dan tidak semestinya mewakili pandangan mahu pun pendirian rasmi RTM.


Mengenali Tun Arshad Ayub, legasi perlu diteruskan

(Allahyarham Tun Arshad Ayub, tokoh pendidikan negara/Foto ABIM)

Tun Arshad Ayub, semasa hayatnya merupakan seorang yang percaya kepada peluang kedua dalam kehidupan dan nilai membalas budi, seperti kata pepatah Melayu. Legasi Tun Arshad, melalui Yayasan Arshad Ayub (Yayasan) yang ditubuhkan pada Mach 2008, telah memberi tumpuan kepada pembangunan modal insan di Malaysia. Yayasan, sebuah pertubuhan bukan kerajaan, berusaha untuk memberi impak yang ketara dalam kehidupan orang ramai melalui misinya.

Salah satu misi Yayasan adalah untuk memperkukuhkan pembangunan modal insan negara melalui beberapa inisiatif termasuklah memberi biasiswa kepada pelajar yang kurang berkemampuan. Yayasan merealisasikan hasrat Tun dengan memberi bantuan kewangan dan biasiswa kepada pelajar yang layak dan memerlukan bantuan, tanpa mengira bangsa, kepercayaan atau agama, untuk membolehkan mereka mencapai kecemerlangan dalam pendidikan atau kemahiran di peringkat pengajian tinggi atau mana-mana peringkat dalam negara.

Yayasan menyediakan pembiayaan yuran, buku teks dan keperluan akademik lain. Biasiswa dari Yayasan ini memberi peluang terutamanya kepada pelajar sekolah yang layak namun tidak mampu untuk melanjutkan ke pengajian tinggi.

Ini adalah cara untuk Tun Arshad menyatakan rasa terima kasih atas peluang dan nikmat yang diberikan kepadanya sepanjang perjalanan hidupnya. Usaha gigih beliau telah membuka jalan kepada penubuhan budaya kesarjanaan yang menekankan peluang sama rata untuk semua. Legasi itu kekal hingga ke hari ini.

Hasrat Tun Arshad yang terpuji bagi menyediakan pelajar yang kurang bernasib baik dalam akses kepada pendidikan berkualiti tercapai apabila Yayasan menganugerahkan dua biasiswa kepada penerima yang layak daripada kumpulan berpendapatan B40, berdasarkan keputusan Sijil Pelajaran Malaysia (SPM) 2022. Inisiatif itu merupakan usaha meneruskan legasi Tun Arshad; misi sepanjang hayatnya adalah untuk memberi bantuan kewangan kepada pelajar tidak berkemampuan untuk melanjutkan pelajaran ke peringkat lebih tinggi.

Biasiswa tersebut telah disampaikan kepada Farah Nadia binti Yusof dan Nurul Farhana binti Norizal oleh Tan Sri Dato’ Mohd Ibrahim Mohd Zain, Pengerusi Lembaga Pemegang Amanah, Yayasan, dalam satu majlis secara dalam talian. Anugerah tersebut menyerlahkan komitmen Yayasan untuk meningkatkan taraf sosioekonomi golongan kurang bernasib baik. Legasi Tun Arshad melalui Yayasan membolehkan ramai minda muda mencapai impian mereka melalui pendidikan.

"Matlamat kami adalah untuk mewujudkan laluan bagi individu berbakat ini untuk mengakses pendidikan tanpa dibebani oleh batasan kewangan," kata Tan Sri Ibrahim.

(Tun Arshad Ayub, Tokoh pendidikan, pengarah pertama ITM Tun Arshad meninggal dunia pada 14 Jun 2022)

Biasiswa Yayasan Arshad Ayub dianugerahkan kepada Farah Nadia binti Yusof, pelajar dari Pokok Sena, sebuah kampung kecil di Kedah dan Nurul Farhana binti Norizal dari Cheras, Kuala Lumpur. Farah mendapat 11A dalam SPM 2022. Berasal daripada keluarga pesawah, Farah sentiasa mengimpikan untuk melanjutkan pelajaran dalam bidang perakaunan. Bagaimanapun, kekangan kewangan kelihatan tidak dapat diatasi. Menerusi biasiswa itu, pintu peluang terbuka luas untuk Farah Nadia, membolehkan beliau mendaftar dalam program FIA-ACCA yang terkenal di Universiti Teknologi MARA (UiTM), Tapah, satu lagi kesinambungan legasi Tun Arshad yang menubuhkan Program Perakaunan di UiTM, dahulunya ITM, pada awal tahun 70-an.

Seorang lagi penerima biasiswa, Nurul Farhana binti Norizal mendapat 9A dan 1B+ untuk SPM 2022, dari Cheras dan bekas pelajar Sekolah SAM Sungai Merab Luar. Ibunya, Puan Suhaila Roslan, yang bekerja di sebuah restoran, mendengar tentang Yayasan Arshad Ayub daripada pelanggan restoran, lalu meminta anak perempuannya menghubungi Yayasan untuk bantuan. Farhana kini mengikuti program Bahasa Arab untuk Komunikasi Antarabangsa di Pusat Pengajian Asasi, Universiti Islam Antarabangsa Malaysia, Kampus Gambang. Farhana berminat untuk mengukir kerjaya dalam bidang diplomatik.

Biasiswa Yayasan Tun Arshad Ayub tidak terhad kepada satu bidang pengajian sahaja, malah merangkumi pelbagai disiplin, bagi memastikan pelajar dari semua lapisan masyarakat mendapat akses kepada pendidikan berkualiti. Biasiswa dalam pelbagai bidang, mencerminkan kepercayaan Tun Arshad terhadap kepentingan pendidikan bagi mengubah kehidupan dan membentuk masa depan lebih cerah untuk Malaysia.

"Warisan Tun Arshad Ayub adalah peringatan bahawa pendidikan bukan hanya pelaburan peribadi tetapi pelaburan kemasyarakatan. Dengan memberikan biasiswa kepada pelajar yang datang dari latar belakang ekonomi mencabar, Yayasan sedang melabur untuk masa depan negara kita. Pelajar-pelajar ini diharapkan akan menjadi pemimpin dan menyumbang kepada kemajuan Malaysia," tambah Tan Sri Ibrahim.

(Farah Nadia Yusof dan Nurul Farhana Norizal antara Penerima Biasiswa Yayasan Arshad Ayub)

Allahyarham Tun Arshad adalah seorang pemimpin yang berwawasan dan ahli pendidikan, dengan mendedikasikan hayatnya untuk memecahkan batu penghalang bagi pelajar yang kurang bernasib baik untuk melanjutkan pelajaran ke peringkat tinggi kerana kekangan kewangan.

Legasi Tun Arshad itu diteruskan menerusi Yayasan bagi menghormati komitmennya terhadap pendidikan. Ia direalisasikan menerusi kerjasama dengan pelbagai institusi tempatan yang akan mengenal pasti dan menyokong pelajar cemerlang dalam kalangan keluarga berpendapatan rendah.


Pelarian di Yaman merayu, merintih & menangis minta bantuan

Situasi kesihatan di Yaman kian kritikal apabila hampir 17.4 juta rakyat di negara itu memerlukan bantuan perubatan berikutan krisis perang saudara yang berlarutan sejak akhir 2014.

Di Marib sahaja terdapat 196 kem menempatkan lebih dua juta pelarian yang tinggal di wilayah itu. Mereka tidak mempunyai ruang dan peluang untuk mendapatkan akses perubatan yang mencukupi.

Hospital di Marib tidak mampu menampung keperluan penduduk asal Marib, maka jauh sekali ruang dan peluang para pelarian untuk mendapatkan rawatan kesihatan.

Mereka terpaksa bergantung harap kepada sumbangan perubatan daripada masyarakat antarabangsa yang prihatin termasuklah rakyat Malaysia.

Menerusi Misi Kemanusiaan Untukmu Yaman, Serantau Muslim telah melaksanakan program Mobile Clinic atau klinik bergerak di kem pelarian Yaman untuk tempoh beberapa hari selain menyumbang bekalan perubatan bernilai RM37,000.

Buat makluman, Mobile Clinic ini hanya akan beroperasi apabila mendapat sumbangan daripada badan bukan kerajaan dan para penyumbang dermawan.

Mobile Clinic ini adalah satu keperluan mendesak, kerana pelarian-pelarian yang ada tidak mempunyai peluang dan cara lain untuk mereka bertemu doktor, mendapatkan rawatan dan menerima ubat diperlukan.

Disebabkan itu, ramai dari kalangan pelarian khususnya kanak-kanak dan orang tua menghidap pelbagai penyakit kronik. Tiada pilihan, pelarian Yaman ini terpaksa redha dan pasrah menerima takdir kematian kerana mereka tidak mampu membuat apa-apa disebabkan kekangan kewangan dan ketiadaan fasiliti kesihatan serta perubatan.

Semasa kami mengadakan program Mobile Clinic di sebuah kem pelarian Yaman di Marib, kami telah diserbu pelarian yang ingin mendapatkan rawatan.

Angka kehadiran pelarian melebihi keperluan perubatan yang kami mampu berikan. Ramai yang menangis, merintih, dan merayu agar mereka diberi peluang untuk mendapatkan rawatan.

Mereka sanggup menunggu di tengah-tengah panas demi mendapatkan rawatan kesihatan. Amat menyedihkan apabila ada pelarian tidak terpilih untuk mendapatkan rawatan kerana kami terpaksa mengehadkan bilangan disebabkan jumlah pelarian yang ingin mendapatkan rawata terlalu ramai.

Namun, kami cuba sedaya upaya dengan kekangan yang ada untuk memberi peluang kepada semua yang hadir untuk bertemu dengan doktor dan menerima ubat.

Bukan sahaja orang-orang tua, malah anak-anak kecil dan bayi berebut-rebut mahu mendapatkan rawatan.

Inilah realiti yang sedang berlaku di dalam negara Yaman yang ramai tidak tahu. Mereka terdesak untuk meneruskan kehidupan, mereka menjadi pelarian dalam negara mereka sendiri.

Justeru, Malaysia harus turut membantu atas dasar tanggungjawab kemanusiaan. Malah agama kita, Islam mengajar untuk memberi tanpa menghakimi atau prejudis. Sedekah itu pengubat tekanan jiwa, melapangkan hati dan menghapuskan kegelisahan diri.

Kita memberi bukan kerana kita kaya tetapi Allah telah memilih kita untuk menyahut seruan-Nya sebagaimana ayat berikut:

Surah Al Baqarah Ayat 262"Orang-orang yang menafkahkan hartanya di jalan Allah, kemudian mereka tidak mengiringi apa yang dinafkahkannya itu dengan menyebut-nyebut pemberiannya dan dengan tidak menyakiti (perasaan si penerima), mereka memperoleh pahala di sisi Tuhan mereka. Tidak ada kekhawatiran terhadap mereka dan tidak (pula) mereka bersedih hati."

Terima kasih atas sokongan anda, jom kita bantu Yaman.

OlehUstazah Isfadiah Mohd DasukiAhli Misi Kemanusiaan Untukmu YamanDuta Rasmi Serantau MuslimPendakwah TV dan Radio


Benarkah rasa kekitaan semakin "hilang"?

Benarkah perpaduan kaum ketika ini semakin memudar? Jika ya, apakah puncanya?

Malaysia seperti mana yang kita ketahui diasaskan menerusi konsep integrasi, iaitu campuran pelbagai kaum, budaya dan agama. Ia bukan perkara baharu, bahkan bukan juga hanya wujud selepas negara ini merdeka.  Jika menyelusuri sejarahnya, boleh kembali ke zaman kegemilangan empayar Kesultanan Melayu Melaka. Ketika itu pelbagai etnik dan bangsa hadir ke tanah bertuah ini bagi mencari peluang dan ruang untuk membina kehidupan selam ratusan tahun. Megah dan masyhur ke serata dunia sebagai salah sebuah pusat pelabuhan dan perdagangan dunia.  Bahasa Melayu menjadi lingua franca, menyatukan pelbagai bangsa dan agama bagi satu tujuan, iaitu perdagangan. Menjadi tumpuan dunia, hasilnya sehingga kini masyarakat Malaysia memiliki satu keistimewaan iaitu mampu bertolak ansur dengan kepelbagaian kaum, agama dan budaya.  Kembali ke era moden ini, kelebihan tolak ansur antara masyarakat berbilang kaum tersebut mungkin kurang disedari. Iyalah, sudah biasa, jadi kuranglah nampak kelebihan tersebut, namun tidak kepada tetamu asing yang datang melancong ke negara ini.  Mereka hairan, bagaimana budaya pelbagai bangsa tersebut mampu berintegrasi dengan baik.

Orang Malaysia, menurut beberapa pempengaruh bangsa asing yang mengunjungi negara ini, amat ramah dan gemar menyantuni mereka. Membuktikan, masyarakat negara ini lebih terbuka dan mudah menerima bangsa dan budaya asing tanpa ada sebarang masalah.  Jika tidak percaya, cari sahaja kandungan di Youtube contohnya, lihat sendiri pendapat mengenai kepelbagaian budaya yang menjadi tarikan mereka ke Malaysia. Bahkan, ada yang hingga mengambil keputusan menetap di negara bertuah ini.  Ambil sahaja makanan sebagai contoh, bagaimana nasi lemak, char kuew teaw dan roti canai boleh diterima dan dinikmati semua bangsa. Itu baru makanan, bagaimana pula dengan perayaan dan budaya-budaya lain? Sehinggakan pelancong luar kagum bagaimana kepelbagaian budaya dalam negara ini mampu dijalin dengan begitu harmoni.  Perkara itu tidak ditemukan di negara lain, dasar mereka kebanyakkannya fokus hanya kepada agenda asas yang menjadi identiti nasional. Walaupun ada kebebasan beragama dan mengamalkan budaya masing-masing, dasar negara-negara tersebut lebih menekankan asimilasi bersama budaya tempatan yang lebih dominan.  Bagaimanapun, tidak bagi Malaysia yang memilih integrasi dan meraikan budaya pelbagai kaumnya.

Apa yang pasti, sentiasa bertoleransi, saling mempercayai dan hormat menghormati adalah resipinya. Selain, sentiasa wujud kesedaran mengenai sensitiviti agama dan budaya masing-masing. Menerusinya, segala jurang perbezaan dapat dirapatkan.  Perpaduan antara kaum dalam negara pernah tergugat. Peristiwa 13 Mei 1969 merupakan titik hitam yang melemahkan kesatuan kaum ketika itu.  Bagi membendung keretakan kepercayaan antara kaum lebih melebar, Rukun Negara telah diperkenal setahun kemudian. Ia sebagai ideologi kebangsaan, asas yang perlu menjadi pegangan setiap warganegara Malaysia tanpa mencairkan identiti budaya, agama dan kaum masing-masing.

Terdapat LIMA prinsip dalam Rukun Negara yang perlu dijiwai sepenuhnya.  Kepercayaan kepada Tuhan, Kesetiaan kepada Raja dan Negara, Keluhuran Perlembagaan, Kedaulatan Undang-Undang serta Kesopanan dan Kesusilaan. Rukun yang terakhir, Kesopanan dan Kesusilaan, adalah prinsip paling tepat untuk terus diterap dan dikembangkan agar hubungan masyarakat berbilang bangsa sentiasa bertaut.  Ia menekankan perkembangan personaliti dan tingkah laku yang baik bagi setiap rakyat, bertujuan membentuk warga negara yang saling hormat menghormati antara satu sama lain. Sifat tersebut paling bermakna dan penting dalam konteks perhubungan dalam masyarakat pelbagai kaum di negara ini.  Ia perlu terus dipelihara, agar sentiasa berkembang bersama keperibadian serta nilai-nilai murni yang akan melonjakkan perpaduan dalam kalangan masyarakat ke peringkat lebih tinggi.  Pertikaian dan perselisihan faham mengenai isu-isu sensitif, terutama membabitkan 3R - Kaum, Agama dan Raja perlu dielakkan. Selain itu, jati diri sebagai anak Malaysia juga harus sentiasa dibajai agar terus subur dalam setiap golongan, tanpa mengira usia, status, pangkat, kaum dan agama.  Tambahan, beberapa hari lagi negara akan menyambut Hari Kebangsaan yang ke-66, bertemakan 'Malaysia Madani: Tekad Perpaduan, Penuhi Harapan'.  Jelas, setelah 60 tahun negara ini merdeka, agenda perpaduan dalam negara tetap menjadi keutamaan kerajaan agar rakyat terus bersatu padu. Rukun Negara bukanlah sekadar prinsip yang hanya dilafaz sebagai ikrar semata-mata, tetapi ia menuntut kesungguhan setiap warga negara untuk menghayati dan mengamalkannya.  Melalui perpaduan yang kukuh, pertumbuhan ekonomi negara dapat ditingkatkan. Bahkan, kestabilan politik dapat dikekalkan dalam sistem pemerintahan negara yang bercorak demokratik.  Seperti kata pepatah, serumpun bak serai, sesusun bak sirih - hidup saling bermuafakat, tidak berpecah belah.

Ulasan berita ini disediakan oleh Ashriq Fahmy Ahmad, Editor Kanan Berita Radio RTM.

Artikel ini merupakan pandangan peribadi penulis dan tidak semestinya mewakili pandangan mahu pun pendirian rasmi RTM.


Proses kesan saksi SPRM beri keadilan semua pihak

Kebelakangan ini timbul beberapa isu apabila individu yang dilihat enggan memberi kerjasama dalam siasatan, malah menggambarkan agensi penguat kuasa sebagai agensi yang mempunyai tujuan negatif terhadap penama berkaitan.

Harus ditekankan agensi penguat kuasa seperti Suruhanjaya Pencegahan Rasuah Malaysia (SPRM) memainkan peranan penting memberi khidmat kepada masyarakat dalam memelihara keamanan serta keselamatan awam dengan mengesan, mencegah dan menyelesaikan jenayah rasuah.

Selaras dengan kewujudannya sebagai entiti tunggal pencegahan rasuah di Malaysia, bidang kuasa perundangan SPRM di bawah Akta SPRM 2009 adalah khusus untuk menyiasat dan mencegah sebarang bentuk perlakuan rasuah serta salah guna kuasa.

Punca kuasa SPRM daripada Akta SPRM 2009 menggariskan dua matlamat utama:

Dalam melaksanakan tanggungjawab ini, bertemu saksi, sesi temubual dan menyoal siasat ialah teras kepada proses siasatan dan pengumpulan risikan yang perlu dijalankan dengan sempurna.

Objektifnya ialah untuk mendapatkan maklumat yang tepat, serta bukti-bukti yang kukuh dan boleh dipercayai untuk melengkapkan siasatan. Oleh sebab itu, setiap tindakan yang dilaksanakan termasuk memanggil individu untuk mendapatkan maklumat perlu mengikut proses tatacara yang berlandaskan undang-undang dan bertujuan untuk memberi keadilan kepada semua pihak.

Malah menjadi tanggungjawab penyiasat, bagi memastikan bahawa setiap orang yang disiasat dilayan dengan bermaruah dan menghormati norma hak asasi manusia, kerana ia akan menghasil sesuatu yang sah mengikut undang-undang.

Namun malangnya, kebelakangan ini timbul pula isu apabila hal penyerahan notis rasmi untuk memanggil individu tampil membantu siasatan dijadikan sebagai isu yang sangat rumit bagi mereka. Bahkan notis kesan saksi untuk membantu siasatan SPRM dilihat sebagai mempunyai agenda lain.

Dalam hal berkenaan, masyarakat perlu memahami secara asas hak dan kuasa SPRM dalam melaksanakan tanggungjawabnya.

Berdasarkan akta, SPRM sememangnya mempunyai hak dan kuasa untuk memerintah mana-mana orang bagi tujuan siasatan sebagaimana yang dinyatakan pada Seksyen 30 (1) (a) Akta SPRM 2009. Seksyen tersebut berbunyi:

30.(1) Seseorang pegawai Suruhanjaya yang menyiasat sesuatu kesalahan di bawah Akta ini boleh—

(a) memerintahkan mana-mana orang supaya hadir di hadapannya bagi maksud diperiksa secara lisan berhubungan dengan apa-apa perkara yang mungkin dapat, pada pendapatnya, membantu dalam penyiasatan kesalahan itu;

Malah mana-mana individu tidak boleh menganggap perkara membantu siasatan ini sebagai sesuatu yang remeh dengan memberi pelbagai alasan yang tidak munasabah.

Faktanya, kegagalan mematuhi perintah ini boleh dikategorikan sebagai menghalang penyiasatan mengikut Seksyen 48 (c) dan (d) Akta SPRM 2009 yang menjelaskan seperti berikut:

(c) tidak mematuhi apa-apa permintaan, notis, perintah atau kehendak yang sah seseorang pegawai Suruhanjaya dalam pelaksanaan kewajipannya di bawah Akta ini;(d) enggan atau abai untuk memberi seorang pegawai Suruhanjaya apa-apa maklumat yang semunasabahnya dikehendaki daripadanya dan yang dia berkuasa untuk memberikannya.

Sebagai pelaku mereka boleh dihukum dengan denda tidak melebihi RM10,000 atau penjara tidak melebihi dua tahun atau kedua-dua sekali.

Di samping itu, situasi memberi pelbagai alasan ini boleh menimbulkan persepsi adakah mereka ini sebenarnya memang terlibat dengan kegiatan yang menyalahi undang- undang sehingga sanggup berdolak-dalih dengan merumitkan perkara-perkara tertentu?

Pokoknya, jika kita tidak melakukan sebarang kesalahan maka tidak seharusnya kita begitu mudah untuk memberi alasan untuk melambatkan proses siasatan dengan melakukan hal sedemikian.

Bak kata pepatah lama, ‘berani kerana benar, takut kerana salah’. Ia memang tepat bagi menggambarkan sesetengah kes yang berlaku.

Oleh Mohd Anuar bin Ismail Timbalan Pengarah Kanan Siasatan Suruhanjaya Pencegahan Rasuah Malaysia (SPRM)

BERITA BERKAITANKes REE Kedah, SPRM akan panggil beberapa saksi lagiPDRM terima permohonan notis merah kes menantu TS Muhyiddin


Perkukuh perpaduan hadapi cabaran bersama

Perpaduan merupakan suatu nikmat yang amat berharga dan aset penting buat Malaysia. Ia perlu terus dipupuk dan dipelihara agar kemerdekaan negara terus dipertahankan. Sejarah membuktikan keagungan sesuatu empayar itu bukan hanya terletak kepada kepimpinan yang bijak semata-mata. Sebaliknya, semangat jati diri dan permuafakatan rakyat.

Menyedari hakikat itu, agenda perpaduan nasional, terus diusahakan dengan gigih oleh kerajaan sejak merdeka pada tahun 1957 dan pembentukan Malaysia pada tahun 1963.

Kesungguhan kerajaan menekankan nilai saling menghormati dan mementingkan keadilan itu, dapat dilihat dalam usaha membangunkan Malaysia MADANI. Konsep tersebut menjadi kunci menyatukan rakyat Malaysia berbilang bangsa dan agama agar lebih menghargai keamanan serta kebebasan yang dikecapi selama ini. Selain itu, memastikan rakyat mengecapi segala bentuk kemajuan serta kemodenan. Atas faktor itu, 'Malaysia Madani: Tekad Perpaduan, Penuhi Harapan', diangkat sebagai tema Hari Kebangsaan ke-66 dan Hari Malaysia 2023.

Ia mendasari tekad serta komitmen pemimpin bersama rakyat sebagai sebuah negara bangsa yang memiliki semangat perpaduan yang tinggi, bersatu-padu serta menjalani kehidupan yang aman dan sejahtera. Ini berteraskan kemampanan budaya bangsa, berdaya cipta, keyakinan, kesejahteraan, hormat menghormati dan ihsan.

Pemilihan tema itu, bertepatan dengan landskap sosiopolitik negara, pada masa ini. Ia menyampaikan maksud cukup bermakna untuk dihayati segenap lapisan rakyat agar mengukuhkan semangat perpaduan dalam menghadapi pelbagai cabaran. Ini termasuk ketidaktentuan ekonomi global. Mesejnya jelas -- betapa pentingnya perpaduan dalam memacu pembangunan ekonomi negara serta mengangkat martabat rakyat ke tahap lebih tinggi.

Idealisme yang dibawa melalui tema dipilih, dapat membina identiti negara bangsa seperti yang diidamkan sejak kemerdekaan. Sekali gus, menunjukkan ketegasan kerajaan dalam meningkatkan perpaduan dengan menitikberatkan sikap saling memahami dan bertoleransi antara kaum serta memperbaiki kelemahan yang wujud dalam kalangan masyarakat.

(Majlis Pelancaran logo dan tema Hari Kebangsaan dan Hari Malaysia (HKHM) 2023 di KLCC pada Mei lalu/Foto FB Fahmi Fadzil)

Seperti dititahkan Sultan Perak, Sultan Nazrin Shah, usaha untuk memupuk perpaduan, semakin diperlukan kini. Ia untuk menangkis suara-suara yang cenderung mengapi-apikan perasaan rakyat atas nama bangsa dan agama. Suara-suara bernada permusuhan itu, jika tidak segera dibendung, boleh meracuni pemikiran rakyat sehingga mencetuskan pertelingkahan, perselisihan dan perpecahan.

Setelah hampir 66 tahun mencapai kemerdekaan, rakyat tidak seharusnya, hanyut dengan suara-suara bernada permusuhan yang boleh mencetuskan persengketaan, perselisihan dan perpecahan.

Perlu diingat, kemajuan ekonomi hanya boleh dicapai, jika negara kekal, stabil. Ini boleh dicapai menerusi rakyat yang bersatu padu dan saling membantu. Perpecahan dan pertelingkahan, hanya akan mengakibatkan negara mundur dan hancur. Dalam hal ini, rakyat perlu menjadikan Perlembagaan dan Rukun Negara, sebagai pegangan tidak kira dalam apa jua keadaan. Ini supaya negara kekal aman.

Kita percaya masyarakat Malaysia kini semakin rasional dan komited untuk menyemai benih perpaduan yang positif dalam institusi kekeluargaan, agama, pendidikan dan politik. Hanya perpaduan yang utuh, mampu menjadikan Malaysia sebuah negara maju yang disegani di persada antarabangsa -- seterusnya menarik pelaburan asing.

Justeru, jadilah jiwa yang merdeka, terus berjuang untuk menikmati kemerdekaan yang belum dikecapi dan jadilah anak watan yang mempunyai jati diri yang tinggi. Kemerdekaan tidak ternilai harganya. Ia membolehkan rakyat menikmati pembangunan dan kemajuan dalam pelbagai lapangan.

Ulasan berita ini disediakan oleh Haslinda Hassan, Editor Kanan Berita Radio RTM.

Artikel ini merupakan pandangan peribadi penulis dan tidak semestinya mewakili pandangan mahu pun pendirian rasmi RTM.


Kes dera kanak-kanak meruncing, perlu penyelesaian menyeluruh

Pengabaian dan penderaan kanak-kanak di Malaysia merupakan masalah yang semakin meruncing hari ini. Apa tidaknya hampir setiap hari ada sahaja kes-kes penderaan melibatkan golongan ini dilaporkan di media massa.

Dianggarkan lebih 5,000 kes penderaan dan pengabaian kanak-kanak direkodkan sehingga bulan Jun tahun ini. Angka tersebut sudah pasti menakutkan kita, lebih-lebih lagi dalam keadaan masyarakat terhimpit dengan pelbagai masalah sosioekonomi sehingga menyebabkan sesetengah individu hilang pendirian dan prinsip kendiri menyebabkan hal-hal sedemikian berlaku.

Walaupun angka itu masih rendah dan berkurangan jika dibandingkan dengan tahun-tahun sebelumnya, tetapi ia masih menunjukkan bahawa kes penderaan antara masalah sosial yang semakin kritikal selepas musim Perintah Kawalan Pergerakan (PKP) susulan penularan pandemik COVID-19.

Masalah itu boleh dianggap sebagai cabaran kepada kebertanggungjawaban kerajaan dan masyarakat untuk prihatin terhadap nasib masa depan kanak-kanak yang merupakan generasi masa hadapan di negara ini.

Kesanggupan kerajaan untuk membangunkan suasana kesejahteraan kepada kanak-kanak, tidak terbatas kepada memenuhi keperluan asas mereka sahaja, tetapi memastikan bahawa keselamatan kanak-kanak dapat dipelihara dengan sistematik dan berkesan.

Seharusnya dalam dekad yang menyaksikan kepantasan maklumat dan kemajuan pesat; bersandarkan sains dan teknologi, kes-kes penderaan terhadap kanak-kanak tidak seharusnya wujud.

Masyarakat, terutama ibu bapa dan penjaga sepatutnya sudah terdedah dengan pengawalseliaan kendiri pengurusan keluarga yang menekankan kepada aspek kerohanian, keintelektualan dan menghargai kasih sayang sesama anggota.

Status ibu bapa dan penjaga kanak-kanak dari segi masalah berkaitan keluarga yang membawa kepada ancaman kesihatan mental haruslah dielakkan, terkawal dan ditangani dengan baik tanpa mempengaruhi golongan ahli keluarga, terutamanya kanak-kanak.

Tambahan pula, sepanjang tempoh pasca PKP menyaksikan banyak keluarga terkesan disebabkan kehilangan mata pencarian, ketidakstabilan ekonomi keluarga sekali gus membawa kepada masalah kemurungan dan mental.

Tanpa bimbingan terpimpin dan berterusan, akhirnya golongan ini akan terjerumus dalam kancah jenayah penderaan, penganiayaan dan pengabaian kanak-kanak. Mereka akhirnya menjadi mangsa keadaan dan terpaksa menghadapi pelbagai masalah tanpa diberi perlindungan sepatutnya sehingga mengakibatkan mereka juga dilanda tekanan jiwa dan mental.

Sementelahan pula, kanak-kanak yang seharusnya diangkat menjadi pewaris generasi masa hadapan, mudah menjadi lebih sensitif terhadap diri mereka, hilang keupayaan keyakinan diri dan akhirnya meminggirkan diri mereka daripada menghadapi persepsi masyarakat yang negatif terhadap mereka.

Sudah pasti dalam keadaan sebegini, pendidikan psikologi bermula dari peringkat prasekolah harus dilaksanakan dengan baik supaya kanak-kanak didedahkan dengan masalah-masalah penderaan yang pada fikiran mereka hanyalah suatu bentuk hukuman setiap kali mereka melakukan kesalahan semasa berada di rumah, sekolah atau pusat penjagaan kanak-kanak.

Dalam hal ini, semua anggota masyarakat termasuk media haruslah bersikap optimis terhadap kes-kes penderaan kanak-kanak. Kita harus menyedari bahawa jenayah pengabaian kanak-kanak di negara ini menjadi agenda serius dan wajib diambil perhatian sepenuhnya secara tegas mengikut keperluan perundangan yang melindungi golongan kanak-kanak dari semasa ke semasa.

Antara langkah-langkah yang boleh diambil untuk membasmi masalah penderaan atau kemurungan kalangan kanak-kanak adalah seperti berikut:-

Saya menyambut baik pengumuman Menteri di Jabatan Perdana Menteri, (Undang Undang dan Reformasi Institusi), Datuk Seri Azalina Othman Said untuk mewujudkan Suruhanjaya Kanak-Kanak yang bakal dibentangkan di parlimen sedikit masa lagi.

Suruhanjaya itu akan menjaga dan menilai pematuhan kebajikan kanak-kanak di negara ini, selaras keperluan negara untuk melihat generasi baharu terutamanya kanak-kanak memperoleh hak penjagaan dan pemeliharaan lebih adil. Perkara itu telah dilaksanakan di beberapa negara maju di Eropah seperti Sweden, Switzerland, Jerman dan lain-lain.

Kerangka pematuhan regulasi pemeliharaan kebajikan kanak-kanak yang dirangka dan bakal dilaksanakan itu nanti akan mewujudkan sistem sosial lebih adil, teratur dan berimbang.

Saya juga bersetuju dengan cadangan kerajaan untuk mengemas kini peranan pegawai pelindung kanak-kanak yang diberikan kuasa untuk mengendalikan kes-kes berhubung kebajikan dan keselamatan kanak-kanak, termasuklah memberikan kefahaman menyeluruh kepada para penjaga kanak-kanak dan komuniti perihal kebajikan dan kesejahteraan kanak-kanak.

Sememangnya perlu ada peningkatan jumlah pegawai pelindung kanak-kanak yang terlatih bagi memenuhi populasi penduduk yang semakin bertambah dan bebanan keprihatinan penjagaan perlindungan kanak-kanak.

Kepakaran pengendalian kebajikan dan perlindungan kanak-kanak amat diperlukan bagi meningkatkan penguatkuasaan sistem perlindungan kanak-kanak.

Selain itu, kerajaan juga harus proaktif meminda Akta Kanak-Kanak berhubung hukuman ke atas pendera kanak-kanak, mempertingkatkan kaedah pemulihan kanak-kanak sama ada mereka yang menjadi mangsa dera, jenayah, seksual dan membanteras pihak yang cuba menjadikan kanak-kanak sebagai pekerja murahan. Dengan kata lain, perlindungan terhadap kanak-kanak harus diberi keutamaan tinggi.

Justeru, strategi untuk memperhebatkan pendedahan pendidikan jenayah penderaan kanak-kanak di sekolah dan kalangan ibu bapa serta komuniti harus dilaksanakan secara menyeluruh, sistematik dan berterusan. Ini supaya kes-kes jenayah dapat dibendung dan mendapat perhatian sepenuhnya daripada komuniti.

PENULIS, TS. DR. SYED AGIL ALSAGOFF merupakan Pensyarah Kanan Media dan Komunikasi Fakulti Bahasa Moden dan Komunikasi, Universiti Putra Malaysia (UPM).

Artikel ini merupakan pandangan peribadi penulis dan tidak semestinya mewakili pandangan mahu pun pendirian rasmi RTM.


Undi, pilih kestabilan politik dan kemakmuran ekonomi

(Perdana Menteri, Datuk Seri Anwar Ibrahim semasa Program Grand Finale Jelajah Kita Selangor di Hulu Kelang pada 10/8/2023/Foto FB Anwar Ibrahim)

Tepat pukul 12:00 tengah malam ini (11 Ogos 2023), tamatlah tempoh berkempen bagi Pilihan Raya Umum Dewan Undangan Negeri (PRU DUN) ke-15 melibatkan enam negeri; Selangor, Negeri Sembilan, Pulau Pinang, Kedah, Kelantan dan Terengganu.

Turut diadakan serentak, Pilihan Raya Kecil (PRK) Parlimen Kuala Terengganu. PRK ini adalah yang pertama sejak PRU ke-15 tahun lalu. Ia menyaksikan pertandingan satu lawan satu.

Penyandang kerusi Parlimen Kuala Terengganu, Datuk Ahmad Amzad Hashim daripada Perikatan Nasional dicabar calon Pakatan Harapan, Azan Ismail.

Pada 27 Jun lalu, Mahkamah Pilihan Raya Terengganu membatalkan kemenangan Datuk Ahmad Amzad. Pihak mahkamah mendapati wujud unsur rasuah ketika tempoh berkempen.

Seperti PRU ke-15, media sosial sekali lagi menjadi platform paling popular sepanjang 14 hari tempoh berkempen kali ini.

Baik dalam kalangan calon bertanding mahupun pihak berkepentingan yang tidak bertanding. Malahan ada ceramah, jumlah audiensnya lebih ramai dalam talian berbanding hadir di lapangan.

Ini sesuatu yang luar daripada kebiasaan. Dalam kempen kali ini, jumlah sokongan sebenar lebih sukar dijangka.

Walaupun kelihatan ramai, jumlah yang hadir di lapangan bagi satu pihak, belum tentu lebih tinggi daripada penyokong dalam talian pihak yang lain.

Selain mengelak kesesakan di sekitar lokasi ceramah, kaedah ini memberi peluang pengundi yang tinggal di luar kawasan untuk turut sama mengikuti mesej disampaikan.

Bercakap mengenai kempen dalam talian, tahukah anda syarikat penyedia platform media sosial turut memainkan peranan sepanjang tempoh berkempen? Jangan salah faham pula.

Penyedia perkhidmatan seperti TikTok dan Meta yang sebelum ini dikenali sebagai Facebook Inc, tidak berpihak kepada mana-mana parti atau calon bertanding. Mereka neutral.

Peranan mereka ialah memadam kandungan yang menyentuh isu agama, raja dan kaum (3R).

Menurut Timbalan Menteri Komunikasi dan Digital, Teo Nie Ching walaupun peringatan telah berulang kali diberi mengenai larangan menyentuh isu 3R, masih ada aduan diterima.

Dalam hal ini, kebanyakan syarikat penyedia platform media sosial memberi kerjasama sepenuhnya. Namun ada juga yang tidak begitu responsif, entah kenapa.

Mungkin masih kurang kesedaran mengenai tanggungjawab sosial memelihara keharmonian masyarakat. Itu cerita dalam talian.

(Program Grand Finale Jelajah Kita Selangor di Hulu Kelang pada 10/8/2023/Foto FB Anwar Ibrahim)

Menurut Timbalan Menteri Dalam Negeri, PDRM tidak menerima sebarang laporan membabitkan isu 3R sepanjang tempoh berkempen.

Beliau berpuas hati dengan kerjasama ahli politik dan penyokong mereka yang menunjukkan kematangan berpolitik. Sikap positif itu diharap diteruskan biarpun selepas musim pilihan raya.

Mudah-mudahan begitulah. Yang baik-baik saja untuk negara tercinta. Baik lagi kalau tahap disiplin dalam talian orang kita dapat diseimbangkan dengan rekod luar talian.

Kepada calon yang bertanding, manfaatkan sepenuhnya tempoh berkempen yang masih berbaki. Jelaskan sejelas-jelasnya aspirasi yang diperjuangkan dan pelaksanaan yang dirancang. Terutama dalam mengatasi masalah penduduk setempat serta meningkatkan kemampuan pengundi menampung kos sara hidup dan menjamin rezeki keluarga.

Tidak perlu janjikan bulan dan bintang yang jelas di luar jangkauan. Ketengahkan tawaran realistik dan memberi kesan langsung.

Setiap pengundi pastinya ada kayu pengukur masing-masing dalam membuat penilaian. Kepada orang ramai yang akan pulang ke kampung atau lokasi pengundian, rancang perjalanan anda.

Pengguna Lebuhraya Utara-Selatan (PLUS) dijangka menghadapi tempoh perjalanan lebih panjang pada hari ini dan esok, berbanding hari-hari biasa.

Menurut PLUS, peningkatan trafik dijangka mencecah sehingga 1.9 juta kenderaan sehari. Pengguna lebuh raya digalakkan berhenti rehat di RnR setiap dua jam pemanduan.

Semoga selamat sampai ke destinasi bagi menunaikan tanggungjawab kepada negeri dan negara. Seperti yang kita sedia maklulm, setiap undi amat berharga. Ini peluang kita membuat perubahan jika perlu. Demi masa depan kita dan generasi seterusnya.

Pilihlah pemimpin yang betul. Sebelum mengundi, ada beberapa perkara yang sewajarnya dipertimbangkan.

Yang mana pilihan anda? Rekod prestasi atau sekadar janji.

Penyelesaian segera isu tertangguh atau terus buntu. Perancangan yang dilaksanakan, atau alasan tak berkesudahan. Pilihlah kestabilan politik dan kemakmuran ekonomi. Untuk itu kita perlukan kerjasama baik antara kerajaan negeri dengan kerajaan pusat. Malaysia negara demokrasi, kita mampu mengubahnya.

Ulasan berita ini disediakan oleh Bakhtiar Effendy Mohd Dom, Editor Kanan Berita Radio RTM.

Artikel ini merupakan pandangan peribadi penulis dan tidak semestinya mewakili pandangan mahu pun pendirian rasmi RTM.


Media sosial medium utama sosialisasi ilmu politik anak muda

Perkembangan teknologi yang semakin pesat telah menjadikan media sosial sebagai salah satu tempat rujukan informasi utama.

Malah, kecanggihan dalam penggunaan teknologi masa kini bukan hanya dijadikan medium penting komunikasi, bahkan mempunyai peranan penting dalam pembentukan sebuah peradaban manusia yang baharu dan inovatif secara tidak langsung.

Pembentukan fahaman dan kecenderungan individu masa kini terutamanya golongan muda banyak dipengaruhi oleh sumber yang diguna pakai secara meluas di alam maya. Hal ini termasuklah sebagai medium penyampaian maklumat ataupun bagi memenuhi agenda kepentingan diri sendiri.

Dalam konteks ini, pempengaruh politik sedikit sebanyak menggunakan kecanggihan teknologi secara maksimum. Buktinya, kupasan mereka tentang sesuatu isu secara meluas di media sosial menyebabkan golongan muda lebih mudah memahami dan menyakini kelompok pilihan politik masing-masing.

Malahan lagi, golongan muda juga lebih cenderung untuk mendengar dan membaca isu-isu politik yang lebih ringkas tetapi padat melalui kandungan digital seperti podcast, infografik, video pendek dan lain-lain yang boleh didapati di hujung jari pada bila-bila masa sahaja.

Ada juga dalam golongan ini gemar menangkap layar dan berkongsi di halaman media sosial masing-masing, sekaligus membuka ruang untuk perbincangan. Maka, media sosial seperti Twitter, Instagram, Tik Tok dan Facebook secara tidak langsung menjadi nadi kepada penyebaran ilmu politik terutamanya dalam kalangan belia.

Kecanggihan media sosial mempengaruhi entiti utama politik negara

Pengaruh teknologi sebagai hub informasi sangat kuat sehingga merambah ke dalam arena politik global. Jika kita amati, semua doktrin dan kefahaman politik selama ini dilakukan secara terbatas melalui media seperti televisyen yang dikawal serta ditapis.

Oleh kerana itu, pemahaman tentang hal-hal politik pada masa lalu tidak merata, disebabkan hanya sejumlah kecil masyarakat yang memiliki akses terhadap kemudahan tersebut.

Kini, landskap politik negara banyak dipengaruhi oleh paparan media sosial. Hal ini disebabkan oleh segala isu yang dikupas telah menarik minat golongan muda untuk memberi perhatian kepada agenda politik yang dibawa, sekali gus memberi ruang untuk mereka memilih dan membuat keputusan semasa pilihan raya.

Malah, agenda utama dan kontroversi diperbahaskan secara konklusif dan dikongsi di media sosial.  Perbincangan formula politik juga disebarkan secara meluas dan memberi idea untuk pengundi memilih parti pemerintah di peringkat persekutuan mahupun negeri dan sekali gus membentuk politik negara.

Pengaruh dan kuasa internet serta media sosial sebenarnya mempunyai impak signifikan dan diluar jangkauan dalam konteks politik di negara ini. Secara umum, terlihat bahawa kelompok yang paling terlibat dalam berinteraksi dengan media sosial adalah individu yang termasuk dalam kelompok belia atau golongan muda.

Golongan muda secara umumnya adalah mereka yang berumur antara 15 hingga 40 tahun. Bagaimanapun, sepertimana yang ditakrifkan oleh Kementerian Belia dan Sukan (KBS) mereka adalah individu yang berumur antara 18 hingga 25 tahun bersesuaian dengan program-program yang boleh diikuti oleh golongan ini secara aktif.

Tidak hairanlah internet telah menjadi salah satu faktor yang mempengaruhi keyakinan dan pemahaman mereka tentang pemerintahan negara dan politik secara umum. Fenomena ini dapat dipandang sebagai hasil daripada generasi saat ini yang lahir di tengah-tengah kemajuan teknologi yang terus berkembang dengan cepat.

Tambahan lagi, informasi yang diperolehi melalui media saat ini begitu cepat dan memiliki pengaruh signifikan kepada masyarakat, terutama generasi muda yang merupakan kelompok paling aktif dan akrab dengan teknologi maklumat. Oleh itu, antara informasi politik mudah akses yang boleh diceburi golongan celik internet ini adalah seperti blog, Youtube, Twitter, Facebook, Tiktok, dan artikel dalam talian berkaitan.

Suara-suara reformasi yang dibawa oleh golongan muda lebih meluas dikongsi dan dibincangkan di media sosial berbanding di televisyen, radio dan sebagainya. Isu-isu kontemporari lebih mudah dibincangkan dan pengaruh siber berjaya menarik kepercayaan umum untuk memahami maklumat disebarkan. Kepercayaan ini akan menjadi asas terutamanya untuk golongan muda membuat pilihan dan keputusan.

Golongan muda penentu masa depan negara

Dasar Undi-18 tahun telah membuka ruang lebih luas untuk golongan muda melibatkan diri dalam bidang politik negara. Oleh yang demikian, penurunan had umur mengundi daripada 21 tahun ke 18 tahun sebenarnya amat baik untuk dilaksanakan.

Pelaksanaan Dasar Undi-18 tahun menjadi salah satu peringatan kepada parti-parti politik untuk lebih berhati-hati dan peka terhadap isu-isu yang relevan dengan masyarakat, baik di peringkat akar umbi parti mahu pun di peringkat nasional. Hal ini memandangkan golongan muda ini merupakan antara penyumbang terbesar jumlah pengundi dalam pilihan raya.

Sungguhpun terdapat segelintir pendapat yang mengatakan golongan muda masih mentah dalam membuat keputusan, apatah lagi menguruskan diri juga masih belum pasti, namun suara dan pandangan mereka boleh menjadi penentu masa depan negara.

Oleh yang demikian, apakah sebenarnya yang mungkin boleh mempengaruhi minda mereka dalam membuat undian? Hal ini perlu difikirkan banyak pihak terutamanya parti-parti politik yang ingin membentuk kerajaan.

Parti-parti politik juga perlu melaksanakan mekanisme terbaik untuk menarik perhatian pengundi muda terutamanya dalam isu perwakilan muka-muka baharu dalam tampuk kepimpinan dan perjuangan parti. Isu ini wajar diberi perhatian dan perlu tindakan selanjutnya untuk meraih undi golongan muda selain isu-isu pembangunan dan kesejahteraan rakyat yang sentiasa dititik beratkan.

Pengenalan muka-muka baru yang segar dalam parti dan penyebaran maklumat di media sosial mampu mengubah pola politik. Untuk memastikan bahawa kuasa siber dapat membantu golongan muda pada hari ini membuat keputusan, parti politik haruslah menggunakan platform media alternatif untuk menyediakan input terbaik terutamanya pempengaruh muda untuk membantu golongan ini memahami isu-isu yang diperjuangkan oleh parti. Ini juga dapat mengurangkan jurang pemahaman idea dalam kalangan golongan muda.

Media sosial menjadi acuan informasi generasi muda

Trend semasa menunjukkan segala informasi yang disajikan melalui media sosial akan menjadi acuan bagi generasi muda dalam memahami dan menilai apa yang terbaik bagi diri mereka untuk masa hadapan.

Sekiranya para pemimpin dan ahli politik sedia ada terus hanyut dengan pola aturan politik yang konservatif, mereka mungkin akan melepaskan peluang untuk membentuk daya tarikan dan pengaruh mereka dalam dunia maya. Hal ini disebabkan media sosial menjadi saluran penting bagi mereka untuk menyebarkan agenda dan mendapatkan kepercayaan masyarakat, terutama generasi muda di seluruh negara.

Perkara ini terbukti ketika Pilihan Raya Umum ke-14 (PRU ke-14) dan Pilihan Raya Umum ke-15 (PRU ke-15). Semasa PRU ke-15 pada November 2022 lalu, peratusan pengundi muda telah meningkat sebanyak 2.4 juta berbanding semasa PRU ke-14. Hal ini menunjukkan bahawa golongan muda pada masa kini kian cakna untuk melibatkan diri dan menyertai politik negara. Malah, hal ini terbukti apabila kempen-kempen pilihan raya ketika itu, kebanyakannya dilakukan melalui platform media sosial.

Kemampuan media sosial tidak perlu dipersoalkan. Malah, platform ini mampu dijadikan ruang berkomunikasi di samping berkongsi fahaman politik terutamanya bagi generasi mendatang secara tidak langsung. Justeru, mengoptimalkan hal politik dalam media sosial untuk menyebarkan maklumat dan pesanan haruslah diguna sebaiknya supaya dapat memberikan input kepada semua terutamanya golongan muda.

Suara demokrasi dalam usaha membina masyarakat yang berinformasi harus diberi ruang dengan menggunakan media sosial agar masyarakat dapat memahami rentak dan rencah yang diusahakan oleh parti politik dan seterusnya membentuk lapisan masyarakat.

Pendidikan di Malaysia bukan sahaja berperanan untuk memberi pelajaran, tetapi ia adalah satu cara untuk menyampaikan mesej perpaduan dan nilai-nilai murni kepada rakyat yang berbilang kaum. Melalui pendidikan juga, wadah perjuangan untuk membina negara bangsa yang unggul dapat diatur dan dilaksana oleh pemerintah.

Dalam konteks ini, sistem pendidikan formal yang diamalkan di Malaysia mampu mendidik golongan muda mengenai perihal perjuangan parti politik terdahulu dan semasa. Ini dapat memberikan mereka gambaran bagaimana sebuah masyarakat dinamik dapat dibangunkan di Malaysia.

Pendidikan formal juga telah menjadi kaedah untuk membantu dan memenuhi matlamat dalam memupuk golongan muda mempelajari daripada pengalaman lama, di samping membina sebuah negara sehingga menjadi sebuah negara multiracial terbilang pada masa kini.

Oleh itu, secara hakikatnya, agen sosialisasi formal utama adalah melalui pendidikan sama ada di peringkat sekolah mahupun pendidikan tinggi. Bagaimanapun, ilmu literasi politik juga boleh dihidupkan melalui institusi kekeluargaan, pengaruh rakan sebaya, media dan para pemerintah.

Apakah sebenarnya yang dimaksudkan dengan sosialisasi? Proses sosialisasi bermaksud penerapan budaya politik termasuklah norma, sikap, dan tingkah laku yang diterima dalam sistem politik. Oleh itu, proses sosialisasi politik berperanan penting dalam membentuk dan mengembangkan sikap, nilai-nilai, serta kepercayaan terhadap sistem politik dan pemerintahan yang ada. Hal ini turut signifikan dalam memperkukuhkan taat setia masyarakat terhadap pemimpin dan pemerintah yang berkuasa.

Makanya, pendedahan terhadap politik kepada generasi muda sangat penting untuk memastikan bahawa mereka ambil peduli dan sedar akan hal-hal yang terjadi di dalam negara, bahkan merekalah yang akan menjadi pemimpin dan bakal mentadbir negara pada masa hadapan.

Justeru, proses sosialisasi politik melalui penggunaan teknologi juga merupakan usaha yang turut diberi perhatian oleh media dalam negara untuk memupuk pendidikan politik bagi meningkatkan kefahaman masyarakat terutamanya golongan muda tentang sistem demokrasi, sistem pemerintahan negara, dan proses pilihan raya yang dilaksanakan.

Artikel ini merupakan pandangan peribadi penulis dan tidak semestinya mewakili pandangan mahu pun pendirian rasmi RTM.

Dr. Marfunizah binti Ma'danPensyarah KananPusat Pengajian Kerajaan, UUMIzyan Izzati ZainuddinGuru BahasaPusat Pengajian Bahasa, Tamadun dan Falsafah, UUMDr. Siti Nazuar SailinPensyarah KananPusat Pengajian Pendidikan, UUM


Berita palsu “pengundi hantu” disalah guna, JPN tingkat perkhidmatan

Dalam perkembangan arus teknologi digital yang semakin maju dewasa ini, segala maklumat boleh diperolehi dengan hanya satu klik sahaja sehingga longgokan maklumat boleh dipersoalkan kesahihannya, lebih-lebih lagi berita yang disalurkan menerusi media sosial.

Tidak terkecuali, isu kewarganegaraan yang disebarluaskan sehingga menjadi topik panas, lebih-lebih lagi ketika demam pilihan raya seperti sekarang.

Kita sedia maklum bahawa enam negeri di Semenanjung Malaysia iaitu Kedah, Pulau Pinang, Kelantan, Terengganu, Selangor, dan Negeri Sembilan bakal menghadapi Pilihan Raya Dewan Undangan Negeri ke-15 (PRU DUN ke-15) atau lazimnya disebut Pilihan Raya Negeri (PRN), Sabtu ini.

Nah! Tular di platform TikTok berkenaan ‘pengundi hantu’ mendakwa Jabatan Pendaftaran Negara (JPN) bakal mempercepat proses permohonan kewarganegaraan berdasarkan keratan laporan akhbar-akhbar perdana.

Berita sensasi seperti ini sepatutnya dipastikan dahulu keabsahannya sama ada tarikh keluar laporan dan konteks sebenar berita. Hal ini demi mengelakkan salah faham dan syak wasangka masyarakat terhadap jabatan berkaitan seperti JPN.

Menurut media rasmi JPN, sebenarnya berita tersebut telah pun diterbitkan sebelum tarikh pilihan raya diumumkan lagi. Malah, konteks kandungan berita itu juga tiada kena mengena dengan pilihan raya sebaliknya memfokuskan usaha JPN untuk menambah baik perkhidmatannya kepada masyarakat.

Namun, disebabkan segelintir pihak yang laparkan populariti dan dahagakan perhatian di akaun media sosial, mereka sanggup mencari dan mengeluarkan semula keratan-keratan akhbar yang boleh menimbulkan kontroversi, bahkan perpecahan dalam masyarakat tanpa memikirkan implikasi jangka masa panjang.

Perkara yang lebih mengecewakan ialah, kebanyakan netizen hari ini lebih tertarik membaca tajuk utama sahaja berbanding keseluruhan berita, lalu terus berkongsi kepada orang lain.

Masyarakat sering diingatkan untuk merujuk kenyataan rasmi badan-badan kerajaan dan semak dahulu sumber berita sebelum menyebarkan kepada pihak lain bagi mengelakkan tersebarnya berita-berita palsu di mana-mana platform, sehinggakan pihak kerajaan juga turut memperkenalkan sebuah portal Sebenarnya.my bagi mengekang isu seperti ini.

Sejarah rekod warganegara bermula sejak tahun 1948, tatkala sistem pendaftaran kebangsaan dan penggunaan kad pengenalan bawah peruntukan Undang-undang Darurat Persekutuan Tanah Melayu mula diperkenalkan bagi meredakan Parti Komunis Malaya (PKM) yang semakin mengganas di seluruh negara pada masa itu.

Kad pengenalan tersebut juga dikenali sebagai ‘kad beras’ dan diberikan kepada semua penduduk Tanah Melayu yang berusia 12 tahun dan ke atas bagi membezakan warganegara dengan komunis.

Kad ini juga digunakan untuk mengambil beras ketika catuan makanan pada zaman darurat itu dilaksanakan. Hal ini kerana, hanya penduduk yang memiliki kad beras ini sahaja layak menerima beras. Malah, penggunaan kad pengenalan ini berkekalan hingga tahun 1960.

Sejajar dengan perkembangan masa, kad pengenalan ini terus menjadi identiti warganegara Malaysia, bahkan mengalami evolusi dan penambahbaikan hingga tahun 2012 dari segi bentuk, kualiti dan penggunaannya.

Pada hari ini, kad pengenalan bagi warganegara Malaysia dikenali sebagai MyKad dan memiliki fungsi pintar seperti Touch n Go yang membolehkan pemilik kad melakukan transaksi tanpa tunai.

Status kewarganegaraan adalah anugerah tertinggi Kerajaan Persekutuan kepada seseorang individu yang bukan warganegara. Sehubungan itu, status warganegara bukanlah perkara yang boleh diberikan kepada sesiapa sahaja dengan mudah! Setiap bayi yang dilahirkan di Malaysia memang akan direkodkan, namun rekod tersebut tidak menjadikan bayi itu sebagai warganegara secara automatik.

Di Malaysia, setiap individu yang berhasrat untuk menjadi warganegara perlulah memohon kepada Jabatan Pendaftaran Negara (JPN) yang merupakan agensi kerajaan bawah Kementerian Dalam Negeri (KDN).

Pemohon perlulah mematuhi syarat-syarat diperuntukkan sebelum membuat permohonan warganegara. Status kewarganegaraan ini boleh diberikan kepada pemohon melalui tiga kaedah iaitu penguakuatkuasaan undang-undang, pendaftaran dan penaturalisasian yang diperuntukkan bawah Perlembagaan Persekutuan Bahagian III.

Setiap permohonan akan melalui tapisan yang sangat teliti dan keputusan permohonan adalah tertakluk kepada pertimbangan kerajaan secara total. Jadi, walaupun pemohon memenuhi semua syarat yang telah ditetapkan, itu bukanlah jaminan kepada kelulusan permohonan.

Tetapi, jika permohonan seseorang itu ditolak, mereka masih boleh mengemukakan permohonan rayuan untuk dipertimbangkan semula oleh pendaftar.

(Anggota Polis bantuan dan pegawai JPN mengawal kemasukan orang ramai ke kaunter akibat penyebaran berita palsu mengenai program pemberian taraf warganegara kepada warga asing di Menara JPN pada 22 Julai 2016/Fail BERNAMA)

JPN ditubuhkan untuk merekod segala peristiwa penting bagi setiap individu di Malaysia rentetan daripada peristiwa zaman darurat dahulu. Perkhidmatan utama yang ditawarkan dalam jabatan ini termasuklah pendaftaran kewarganegaraan, kelahiran, anak angkat, kematian, kad pengenalan, dan perkahwinan bagi pasangan bukan Islam.

Umum mengetahui, tiga kaedah untuk memperoleh kewarganegaraan di Malaysia adalah melalui penguatkuasaan undang-undang, pendaftaran dan penaturalisasian. Kaedah-kaedah ini adalah berdasarkan Perlembagaan Persekutuan Bahagian III bermula dari Perkara 14 hingga Perkara 19.

Secara ringkasnya, individu yang dilahirkan di Malaysia berdasarkan taraf kewarganegaraan ibu atau bapa adalah warganegara melalui penguatkuasaan undang-undang.

Selain itu, kewarganegaraan secara penguatkuasaan undang-undang ini juga terpakai kepada individu yang lahir di luar negara dengan mengikut status kewarganegaraan salah seorang ibu atau bapanya.

Bagi kewarganegaraan melalui kaedah pendaftaran pula, terdapat empat kategori pemohon yang layak berdasarkan Perlembagaan Persekutuan. Kategori pertama ialah Perkara 15A, iaitu kanak-kanak di bawah umur 21 tahun dalam keadaan khas.

Kategori kedua pula ialah Perkara 15(1), iaitu permohonan isteri kepada warganegara dengan syarat perkahwinan tersebut masih berterusan dan telah didaftarkan mengikut undang-undang di Malaysia, pemohon telah pun bermastautin di Malaysia lebih dari dua tahun sebelum tarikh permohonan dan berniat untuk menjadi warganegara Malaysia serta berkelakuan baik.

Sementara itu, untuk kategori ketiga, Perkara 15(2) menjelaskan tentang permohonan kewarganegaraan bagi anak kepada salah seorang ibu atau bapa warganegara Malaysia dan berumur di bawah 21 tahun,

Akhir sekali, bagi kategori keempat iaitu Perkara 16 adalah permohonan kewarganegaraan oleh seseorang yang berusia 18 tahun ke atas dan dilahirkan dalam Persekutuan sebelum Hari Merdeka.

Seterusnya, kewarganegaraan melalui kaedah penaturalisasian. Kaedah ini terbahagi kepada dua perkara iaitu Perkara 19(1) dan Perkara 19(2). Perkara 19(1) adalah permohonan bagi mereka yang berusia 21 tahun ke atas dan bermastautin dalam Persekutuan.

Bagi Perkara 19(2) pula, permohonan ini adalah untuk mereka yang berusia 21 tahun dan ke atas serta dalam keadaan khas.

Tuntasnya, berdasarkan kaedah-kaedah yang telah diperuntukkan dalam Pelembagaan Persekutuan, proses memperoleh kewarganegaraan bukanlah perkara yang mudah dan pastinya tidak boleh diberikan kepada mana-mana individu sesuka hati.

Proses ini kompleks dan mengambil masa yang agak panjang untuk diteliti sebelum keputusan dimuktamadkan. Jangan biarkan berita palsu seperti isu kewarganegaraan yang tular ini menjadi ‘content’ hangat di media sosial semata-mata kerana ‘likes’ dan ‘followers’ sedangkan perolehan kewarganegaraan adalah sesuatu yang amat berharga dan anugerah tertinggi kerajaan kepada pemohonnya.


Pilihan raya: Antara titah Tuanku, perlembagaan & melestari kesejahteraan negara

Beberapa hari sahaja lagi, kita akan menyaksikan kerancakan Pilihan Raya Umum Dewan Undangan Negeri (PRU DUN ke-15) melibatkan enam buah negeri serta Pilihan Raya Kecil (PRK) sekali gus meraikan penyertaan individu dan parti-parti politik bertanding dalam pilihan raya kali ini.

Keputusan pilihan raya itu yang ditunggu-tunggu akan muncul dan membuka lembaran sejarah dunia politik negara dengan penyertaan lebih ramai pengundi baharu; pertama kali mengundi pada piliham raya kali ini.

PRU DUN Ke-15 dan dua PRK iaitu di Kuala Terengganu dan Pulai pada kali ini disifatkan unik kerana tatkala negara dibelenggu dengan kemelut ekonomi dunia dan terkesan di negara ini serta pada masa sama politik negara dihambat pula dengan  pelbagai isu san sentimen "panas" dan "sensitif" yang selalu “didendangkan” sama ada dalam media sosial mahu pun pentas ceramah politik.

Puncanya dikatakan bermula daripada perebutan pengaruh antara parti-parti politik yang bertanding untuk menarik minat bakal-bakal pengundi menjelang hari pengundian pada 12 Ogos nanti. Apa yang dibimbangkan ialah  meledaknya penularan sentimen-sentimen politik yang sebahagiannya adalah berita palsu ke seluruh negara menerusi media sosial mahupun kempen-kempen politik.

Matlamat untuk mencari pengaruh dalam kalangan bakal pengundi secara radikal ini sudah pasti akan menimbilkan kerisauan, kerimasan dan ketegangan dalam kalangan rakyat yang terpaksa menghadam sentimen-sentimen berita palsu.

Fenomena ini sebenarnya mengalihkan fokus sebahagian besar rakyat kita yang bergelut dengan peningkatan kos sara hidup seharian apabila penyebaran berita-berita palsu oleh pihak yang tidak bertanggungjawab ini  akan mencetuskan suasana panik dalam kalangan masyarakat, khususnya jika isu -isu dibangkitkan melibatkan kesejahteraan dan perpaduan masyarakat majmuk di negara ini.

Lantaran itu penyebaran isu-isu 3R yang dipantau kerajaan, melibatkan sentuhan isu kedaulatan Diraja, isu perkauman, sanggah dan fitnah yang meluas di media sosial harus dihentikan dengan segera bagi mengelak sebarang insiden buruk yang boleh mencacatkan keharmonian keselamatan dan perpaduan masyarakat pada hari ini.

Dalam hal ini, penyertaan Kerajaan menerusi PDRM memberikan suatu perspektif berbeza dalam menyelesaikan masalah ini. Tindakan tegas undang-undang berkaitan dengan jenayah penyebaran berita palsu dikuatkuasakan bagi memelihara kedaulatan Diraja dan memerangi anarki-anarki yang boleh memporak-perandakan keamanan negara.

Dalam konteks ini, Yang di-Pertuan Agong Al-Sultan Abdullah Ri’ayatuddin Al-Mustafa Billah Shah bertitah mengingatkan semua parti politik untuk tidak membangkitkan sentimen-sentimen dan provokasi negatif yang boleh menganggu keharmonian masyarakat di negara ini.

Usaha tegas dan berterusan dalam memerangi gejala penyebaran berita palsu, khususnya menjelang pilihan raya boleh dianggap sebagai penyelesaian utama kepada permasalahan ini. Namun sedikit sebanyak akan memberi impak terhadap penyalahgunaan kebebasan bersuara dalam kalangan rakyat negara ini.

Justeru, ini bukan waktu terbaik untuk semua pihak merelakan perebutan kuasa politik dalam kancah penularan berita palsu tatkala kempen pilihan raya berlangsung sehingga ke hari pengundian.

(Sebahagian anggota polis selesai menunaikan tanggungjawab sebagai pengundi awal di pusat mengundi Dewan D' Cerana IPK Selangor, Shah Alam/Foto RTM)

Pemeliharaan kebebasan bersuara yang termaktub dalam Perlembagaan Persekutuan sebenarnya  boleh disignifikasikan sebagai satu hak dan ruang yang boleh dikongsikan oleh semua pihak untuk menjana kekuatan negara; memasang strategi memulihkan kemelut sosioekonomi yang membelenggu rakyat dan industri pada hari ini.

Perebutan kuasa, pertelingkahan politik tanpa ada kesudahan sudah pasti akan menjejaskan nilai pelaburan asing di negara ini serta menganggu perancangan hala tuju negara untuk menghadapi kesan gelombang kemelut ekonomi dunia hari ini.

Sudah tiba masanya, rakyat tidak mahu lagi terbeban dengan kemelut politik, sebaliknya para pemimpin parti politik perlu berganding bahu mencari jalan penyelesaian untuk menyelesaikan isu-isu kritikal masyarakat yang terkesan teruk akibat kemelut ekonomi dunia.

Ia sejajar dengan gesaan Seri Paduka Baginda yang menzahirkan nasihat kepada semua rakyat, supaya memberi kerjasama menyokong dan menyeru kerajaan serta pembangkang berganding bahu dalam menyelesaikan masalah rakyat dalam suasana aman tenteram.

Rakyat mahukan pembelaan dan pemeliharaan dari segi sosioekonomi mereka; bagaimana mereka akan meneruskan kelangsungan hidup, bukannya memperjudikan nasib mereka atas senario politik tidak menentu pada masa sekarang.

Bertepatan dengan prinsip Rukun Negara yang berteraskan kepada keluhuran perlembagaan dan pemeliharaan semangat perpaduan nasional, adalah sangat signifikan untuk melestarikan penyatuan kerjasama politik yang mampu menjelmakan keamanan dan perpaduan nasional serta membelakangkan sengketa politik demi masa depan rakyat dan negara ini.

Jika dilihat apa yang berlaku di beberapa buah negara di Asia dan Asia Barat, kegagalan mencapai persepakatan antara kerajaan dengan rakyat telah mengakibatkan keadaan huru-hara, mencetuskan implikasi buruk terhadap strategi pemulihan keamanan di negara-negara tersebut.

Perlu diingatkan juga, rakyat tidak harus mudah terpengaruh dengan pelbagai provokasi negatif, penularan berita-berita palsu yang dimainkan oleh pihak yang tidak bertanggungjawab dan mereka yang 'menangguk air keruh' untuk menimbulkan kontroversi dan konfrantasi.

Anasir-anasir ini berusaha mengheret institusi raja berpelembagaan di negara ini untuk menimbulkan keraguan rakyat terhadap usaha-usaha kerajaan melestarikan perpaduan nasional dan memacu strategi untuk memulihkan ekonomi negara kita.

Sudah pasti rangkaian pelaksanaan PRU DUN Ke-15 dan PRK kali ini dilihat sebagai satu ujian kritikal penyatuan agenda nasional untuk menggabungkan semua fokus usaha bagi membasmi penularan berita palsu, juga penyalahgunaan sentimen 3R.

Bertepatan dengan masanya; hasrat kerajaan untuk menyalurkan citra kesejahteraan dan kemakmuran negara, seperti disarankan oleh Seri Paduka Baginda Yang di-Pertuan Agong bahawa perbezaan dan polemik politik dalam kalangan semua parti harus diketepikan bagi memberi laluan kepada penumpuan strategi memulihkan ekonomi negara.

Sudah pasti juga sebarang konflik dalam politik negara tidak mempengaruhi strategi pemulihan ekonomi, keselamatan, kesihatan dan keamanan rakyat serta kemakmuran negara yang kita cintai ini.

Diharapkan semua pihak termasuk ahli-ahli politik tidak mengambil kesempatan daripada nasihat Seri Paduka Baginda untuk memastikan kelancaran perjalanan PRU DUN ke-15 dan PRK kali ini, sekali gus dapat menjalin kesepakatan serta kerjasama di antara semua parti politik sebagai meraikan amalan demokrasi negara.

Hakikatnya keadaan seperti ini pasti akan menjelmakan satu persepsi positif dalam kalangan rakyat; menunjukkan bahawa dalam kemelut nasional dihadapi kerajaan dan negara hari ini, kepentingan kesejahteraan serta kemakmuran rakyat dan negara menjadi keutamaan, juga teras untuk memulihkan sektor ekonomi dan masalah sosial masyarakat di negara ini.

PENULIS, TS. DR. SYED AGIL ALSAGOFF merupakan Pensyarah Kanan Media dan Komunikasi Fakulti Bahasa Moden dan Komunikasi, Universiti Putra Malaysia (UPM).

Artikel ini merupakan pandangan peribadi penulis dan tidak semestinya mewakili pandangan mahu pun pendirian rasmi RTM.


Perkasa amalan kenegaraan pengundi muda

SAUDARA PENGARANGPenetapan kerajaan menurunkan minimum tahap usia pengundi dari 21 tahun kepada 18 tahun di negara ini boleh disifatkan sebagai suatu tindakan yang bijak, berani dan mencabar.Ini menunjukkan bahawa kerajaan bersungguh-sungguh menguji golongan belia untuk mencabar diri menjadi warga negara yang bersedia menunaikan peranan mereka memilih pemerintah dengan berbekalkan rasa tanggungjawab dan bijak menafsir peradaban budaya politik di negara ini.Dalam erti kata lain, remaja kita akan mengalami cabaran menilai kematangan diri apabila golongan muda ini terlibat secara langsung dalam arena politik dengan lebih terbuka.Kalau dibandingkan dengan negara-negara lain seperti di Eropah,Amerika Latin dan Timur Tengah, tahap usia minimum remaja mengundi kebanyakannya dari umur 16 tahun. Malah beberapa buah negara seperti di Argentina, Austria, Brazil, Cuba, Ecuador, Nicaragua sudah pun mengamalkan tahap usia minimum pengundi ke paras 16 tahun.Bagaimanapun, dalam konteks kebanyakan negara-negara Asia, penetapan usia remaja 18 tahun mengundi masih menjadi polemik dan menjadi bahan perdebatan dalam dasar pemerintahan sesebuah negara.Di Malaysia, jumlah penduduk berusia diantara 18 hingga 39 tahun pada 2022 adalah seramai 10.6 juta orang dan lebih kurang 1.4 juta daripada pengundi berusia 18-21 tahun pertama kali mengundi pada PRU15 lalu.

Angka realistik ini menunjukkan betapa golongan remaja sangat penting dan berperanan sebagai penentu undi pada setiap pilihan raya yang diadakan.Sudah pasti penetapan pengurangan ketetapan usia mengundi ini mengundang pelbagai reaksi positif dan negatif dalam kalangan masyarakat.Golongan pengundi muda yang rata-ratanya terdiri daripada generasi X, Y dan Z adalah merupakan golongan komuniti yang sentiasa dahagakan pembaharuan, reformasi kehidupan dan kebebasan bersuara.Kebanyakan daripada suara-suara mereka diterjemahkan dalam saluran media-media sosial yang merupakan platform asas keterbukaan minda mereka hari ini.Sejauh manakah anak-anak muda atau para pengundi muda ini dapat meraikan kebebasan mereka mengemukakan pandangan dan menyampaikan maklumat berkesan mengikut cita rasa, pegangan dan prinsip mereka selaras dengan kemajuan sains dan teknologi media hari ini?Beberapa aspek yang perlu diperhatikan oleh kerajaan selepas melaksanakan dasar penetapan umur mengundi tersebut, termasuklah;1. Menguji dan menilai tahap kematangan remaja kita. Tahap kematangan remaja kita boleh dipersoalkan. Ini kerana mereka terbatas kepada kandungan media sosial dan sangat bergantung kepada kuasa media tersebut untuk menyebar dan mempengaruhi pemikiran mereka menerusi lambakan maklumat yang boleh mengancam peradaban budaya mereka.Banyak kajian membuktikan bahawa kebergantungan kepada media sosial boleh memberi implikasi negatif kerana mereka seakan tidak berpijak di dunia realti dan hanya menerima apa sahaja kandungan, terutama berkaitan dengan hal ehwal politik negara yang boleh dimanipulasilan oleh pihak-pihak tertentu untuk mempropagandakan isu.2. Kematangan remaja dalam hal ini juga agak subjektif kerana usia sedemikian,remaja masih mencari-cari identiti mereka dan lebih terdorong kepada sifat-sifat emosi yang membolehkan mereka berfikir dan membuat keputusan. Dikhuatiri sekiranya mereka terpengaruh dengan dakyah-dakyah isu yang dihadapkan kepada mereka, maka mereka boleh terkeliru dengan keputusan yang bakal mereka ambil.3. Pada peringkat usia sebegini juga, remaja harus terdedah dengan ilmu keorganisasian, berpersatuan,mengenali sifat parti-parti politik sebagai satu kaedah mereka mematangkan fikiran mereka sebelum membuat keputusan mengundi atau memilih kerajaan memerintah.Justeru itu, bagi menambah baik masalah-masalah tersebut, ada beberapa langkah yang boleh diambil oleh kerajaan dalam menangani hal ini, diantaranya;a. Reformasi pendidikan harus dilaksanakan sejak peringkat bangku sekolah lagi. Subjek kenegaraan, sejarah Malaysia, perihal dasar-dasar negara, masyarakat negara ini perlu perlu dijadikan subjek teras dalam kurikulum pendidikan negara. Para pelajar harus dibimbing supaya mereka mempunyai cukup ilmu pengetahuan dan kefahaman menyeluruh berkaitan dengan hal-hal dan isu kenegaraan.b. Langkah Kerajaan mencadangkan penubuhan "Sekolah Pemimpin Masa Depan" (Malaysia Future Leaders School) menggantikan program PLKN suatu ketika dahulu merupakan satu langkah tepat bagi mendidik warga belia muda ini memupuk dan mengembangkan ilmu kepengurusan dan semangat patriotistme dalam kalangan mereka,terutamanya berhubung dengan hal-hal kenegaraan semasa.Namun begitu sehingga hari ini belum lagi cadangan tersebut dijelmakan ke peringkat pelaksanaannya.Mungkin ada baiknya sekiranya kerajaan mengaturkan suatu program komprehensif untuk belia dan remaja lepasan sekolah bagi memberikan pendedahan mereka terhadap dasar-dasar kenegaraan dengan kaedah pendidikan yang lebih kreatif, inovatif dan menyeronokkan.Program-program seperti "summer camp" yang bersifat jangka pendek boleh diperkenalkan secara meluas kepada anak-anak muda menerusi pemanfaatan kursus-kursus pembelajaran AI seperti "e-games" yang dibina untuk menguji tahap patriotik anak-anak muda, semangat kesetiaan dan kekitaan serta memupuk hubungan persaudaraan antara kaum dengan lebih aktab dan menyakinkan.c. Disyorkan organisasi-organisasi belia seperti Majlis Belia dan persatuan-persatuan belia dapat mengembangkan usaha untuk mendidik dan memimpin golongan remaja dalam hal-hal kenegaraan dengan lebih menyeluruh seperti mengadakan kempen-kempen pendidikan kenegaraan terancang dan aktiviti-aktiviti yang boleh membina semangat patriotisme dalam kalangan golongan ini.d. Mengembang dan memperkasa peranan remaja dalam soal-soal kemasyarakatan dan kesukarelawanan komuniti sejak bangku sekolah supaya mereka dapat memahami keperluan masyarakat setempat dan kepentingan perjuangan politik negara.Oleh yang demikian, menjadi suatu cabaran buat Kerajaan untuk memastikan bahawa risiko yang akan dihadapi untuk membolehkan remaja kita seusia 18 tahun dipertanggungjawabkan untuk memilih kerajaan nanti akan dapat ditangani dengan bijaksana.Sampai masanya nanti remaja kita bersedia untuk menggalas peranan dan amanah menjadi pengundi yang jujur dan memahami serta menyakini pilihan yang bakal mereka terjemahkan di peti-peti undi di kemudian hari.PENULIS, TS. DR. SYED AGIL ALSAGOFF merupakan Pensyarah Kanan Media dan Komunikasi Fakulti Bahasa Moden dan Komunikasi, Universiti Putra Malaysia (UPM).Artikel ini merupakan pandangan peribadi penulis dan tidak semestinya mewakili pandangan mahu pun pendirian rasmi RTM.


Ekonomi Madani, kesungguhan kerajaan perkasa "poket" rakyat

'Kuat berdiri pohon kerana akar, kuat akarnya kerana tanah'. Bermaksud, teguh sesebuah kerajaan itu adalah kerana kuatnya dokongan dan sokongan rakyat.  Begitulah adatnya bernegara, jika hebat rakyat, maka hebat jugalah kepimpinan negara. Apakan tidak, pemimpin yang diangkat asalnya daripada golongan rakyat juga.  Pun begitu, bukan mudah menjadi kerajaan yang mentadbir. Pelbagai cabaran perlu dihadapi. Kecaman dan kritikan, perlu masuk telinga kanan keluar telinga kiri. Yang baik diambil, yang tidak, jadikan sempadan.  Bukan mudah untuk memuaskan hati segenap lapisan masyarakat. Yang penting, dasar dan hala tuju negara jelas, demi rakyat dan kemajuan negara. Bagaimanapun, semua itu tidak dapat direalisasi tanpa mandat penuh daripada rakyat yang bersatu padu.  Golongan muda terutamanya, pengguna tegar teknologi gajet terkini, terdedah dengan pelbagai maklumat. Hanya dengan satu sentuhan, segalanya terpampang di hadapan mata. Timbang dengan penuh bijaksana maklumat yang terhidang, usah mudah dipancing emosi.  Pelbagai inisiatif ketika ini sedang dan akan dilaksana kerajaan. Tumpuan utama pastilah mengembangkan ekonomi negara demi memulihkan poket orang ramai.  Kerajaan maklum, kadar gaji yang masih rendah benar-benar mengesankan, terutama golongan muda. Perkara itu didedahkan menerusi Laporan Survei Gaji dan Upah 2021. Hampir separuh pekerja golongan belia menerima kadar gaji kurang RM2,250 sebulan.  Golongan itu, khususnya lepasan universiti atau mana-mana institusi pengajian tinggi berhak menerima imbalan upah yang selayaknya. Jika tiada sebarang tindakan diambil, dibimbangi ia akan menimbulkan pelbagai masalah sosial.  Untuk itu, kerajaan perkenal pelbagai inisiatif khas, memfokus kepada pengembangan ekonomi. Sasaran pastilah golongan marhaen, terutama mereka yang terjejas, sejak menularnya virus COVID-19.

Apatah lagi, dengan kelembapan ekonomi dunia akibat krisis politik antarabangsa dan ketegangan hubungan diplomatik antara negara-negara kuasa besar dunia.  Itu belum lagi kesan domino terhadap bekalan makanan dunia akibat peperangan yang tercetus antara Rusia-Ukraine. Usaha-usaha mengembangkan ekonomi negara sedang dilaksana.  Peluncuran Ekonomi Madani, bukti kerajaan bersungguh-sungguh mahu memperkasakan rakyat. Cuma, untuk melihat hasilnya nanti pasti memakan masa. Untuk itu bersabarlah dahulu.  Dasar-dasar seperti mengangkat martabat Malaysia sebagai peneraju utama Asia memerlukan jangka masa dan kerja keras berterusan.  Bak kata pepatah, jika tidak dipecahkan ruyung, masakan dapat sagunya, tiada jalan pintas. Limpahan kejayaan pasti akan dikecapi rakyat juga akhirnya.

Terdapat tujuh tanda aras Ekonomi Madani, sasaran jangka sederhana, perlu dicapai sebelum 10 tahun. Antaranya, Malaysia perlu berada di kedudukan ke 30 negara yang memiliki ekonomi terbesar dunia dan tempat ke-12 teratas bagi Indeks Daya Saing Global.  Selain itu, peratusan pendapatan buruh kini disasar mencapai 45% daripada keseluruhan pendapatan. Dengan... penyertaan golongan wanita dalam sektor sama mencapai 60%.  Malah Perdana Menteri, Datuk Seri Anwar Ibrahim bertekad mahu menoktahkan kemiskinan tegar tahun ini juga. Namun ramai yang meragukannya, mengapa? Usaha itu tidak mustahil dicapai jika segala tadbir urus negara berjalan lancar tanpa ada sebarang gangguan.  Terbaharu, kerajaan bersetuju penggunaan kad debit dan kredit digunakan bagi jalan bertol. Ia tampak biasa, namun dilihat memudahkan pengguna jalan raya, benar-benar mahu meringankan tekanan kehidupan dihadapi masyarakat.  Bantuan RM100 yang akan dikreditkan terus ke akaun rakyat berpendapatan RM100,000 setahun sedikit sebanyak diharap dapat meringankan beban. Benar, ia bukan amaun yang besar, sekurang-kurangnya bantuan tersebut merupakan permulaan kerajaan mengusahakan lebih banyak bantuan secara terus kepada golongan sasar.  Apa yang pasti, pelbagai inisiatif ekonomi yang diusahakan kini bukan mudah untuk dilaksana. Tambahan, ketika kantung kewangan negara baharu hendak terisi.  Oleh demikian, di pihak rakyat, amalan berjimat cermat perlu terus diterap dalam kehidupan seharian. Berbelanja mengikut poket, beli barangan yang perlu terlebih dahulu. Ukur baju di badan sendiri, jika ada lebih, menyimpanlah.  Di sebalik segala kesulitan yang dihadapi ketika ini, pasti akan berakhir dengan kejayaan dan kebahagiaan di masa hadapan.

Ulasan berita ini disediakan oleh Ashriq Fahmy Ahmad, Editor Kanan Berita Radio RTM.  Artikel ini merupakan pandangan peribadi penulis dan tidak semestinya mewakili pandangan mahu pun pendirian rasmi RTM.


Ekonomi Madani Memburu Pencapaian RMKe-12

SAUDARA PENGARANGPengumuman Ekonomi Madani oleh Perdana Menteri, Datuk Seri Anwar Ibrahim baru-baru ini merupakan suatu strategi melestarikan hala tuju pembangunan ekonomi negara yang boleh dianggap komprehensif dan holistik.Ia merupakan hasil daripada kajian separuh penggal Rancangan Malaysia ke-12 (RMke-12) yang mencerminkan peranan kerajaan melunaskan kebergantungan rakyat terhadap perkembangan ekonomi semasa bagi mengukur kemantapan kemajuan sosioekonomi dan pemerkasaan industri di negara ini.Bermulalah era baharu mempamerkan perancangan konstruktif yang menguji cabaran menghadapi kemelut ekonomi yang rumit. Pelbagai insentif yang dijelmakan oleh Kerajaan Madani boleh disifatkan dapat melegakan pelbagai kelompok masyarakat yang menghadapi cabaran getir mengharungi kehidupan pasca pandemik COVID-19.Banyak insentif yang merangsang pembangunan sara hidup masyarakat terutamanya di kawasan bandar, termasuk mempergiatkan lebih banyak peluang menjimatkan kos percukaian dan perbelanjaan harian, penggalakkan lebih banyak peluang perniagaan untuk SME dan peluang pekerjaan bagi graduan supaya dapat mengimbangi kos sara hidup dengan perkembangan ekonomi semasa.Antara cabaran itu termasuk Dasar Perpaduan dan Dasar Sosial yang harus diteliti selaras dengan pendekatan kebersamaan diwarwarkan dalam pendekatan Kerajaan Madani ini.

(Dengan pemerhatian yang cekap dan berkesan, diharapkan mutu taraf hidup komuniti B40 akan dapat ditingkatkan selari dengan perkembangan semasa)

Sehubungan dengan itu, pada penelitian saya, Dasar WKB 2030 harus diteliti semula supaya ia masih relevan dengan cabaran kerajaan menghadapi isu kegawatan ekonomi yang mengancam sosioekonomi negara.Dalam hal ini, sasaran untuk meneruskan pencapaian Dasar Perpaduan dan Dasar Sosial ini harus bergantung kepada beberapa perkara yang mendorong kepada pencapaian dasar tersebut;1. Memastikan penjanaan pendekatan berstrategik dapat membantu mengurangkan jurang pendapatan rakyat yang terjejas akibat pendemik, dengan memberi penekanan terhadap pemulihan sektor ekonomi dan industri supaya lebih banyak ruang pekerjaan dapat ditawarkan semua kepada rakyat. Hal ini penting bagi memastikan sektor industri tempatan dapat berkembang dengan baik apabila penawaran pekerjaan tempatan dapat membantu mengisi kekosongan pekerjaan, menggantikan pekerja upahan dari luar.2. Memberikan lebih banyak ruang untuk sektor ekonomi mengembang dengan merancakkan lebih banyak rangsangan ekonomi domestik yang menjadi tunjang kepada pendapatan kerajaan semasa menghadapi krisis ekonomi ini dengan menyokong dan menggalakkan rakyat berbelanja produk tempatan dengan harga berpatutan.3. Mengurangkan kerenah birokrasi pengurusan dalam pengagihan dana semua sektor bagi membolehkan pengagihan dana dapat diselaraskan dengan mekanisme yang tepat dan berkesan supaya tiada sasaran penerima dana akan tercicir.4. Menggalakkan lebih banyak ruang ekonomi baharu wujud berasaskan teknologi digital bagi meningkatkan rangsangan inovasi pemasaran dan pelaburan baharu dan efektif, seterusnya merangsang lebih banyak ruang pekerjaan baharu berasaskan kepada teknologi digital yang boleh diterokai oleh lebih banyak orang.5. Membangunkan mekanisme sistem sosial berteraskan kepada kurang kebergantungan rakyat terhadap kerajaan dan persekitaran mereka melalui rangsangan sosial yang boleh menjelmakan penjanaan sumber kendiri (independensi) yang mana rakyat akan memanfaatkan perolehan sumber secara optimum menggunakan teknologi yang murah tetapi dapat menjana pekerjaan dengan pantas dan memperoleh pendapatan yang lebih memberi manfaat terhadap sosioekonomi. Ini membolehkan mereka lebih bersedia pada masa hadapan untuk memelihara kehidupan mereka sekalipun mereka akan berdepan dengan pelbagai masalah dan cabaran akan datang.Dalam hal ini, tatakelola dan mekanisme rangsangan peningkatan nilai tabungan rakyat harus dilaksanakan bagi membantu rakyat meneruskan kehidupan mereka lebih baik pada masa hadapan kelak.Mekanisme ini bukan sahaja dapat mengurangkan bebanan rakyat tetapi ia juga dapat meningkatkan kematangan rakyat untuk membuat persediaan menghadapi cabaran akan datang.Justeru, kerajaan dari semasa ke semasa harus memikirkan strategi yang terbaik untuk memulihkan taraf hidup rakyat B4 dengan menyediakan kemudahan jangka panjang yang boleh dimanfaatkan kepada golongan berkenaan seperti penyediaan rumah mampu milik dengan kemudahan asas yang mencukupi, khidmat insuran hayat,kemudahan kesihatan dan pendidikan termampu serta mendirikan lebih banyak persatuan-persatuan penduduk atau komuniti yang boleh mengakses, memantau kedudukan sosial masyarakat setempat serta menganjurkan lebih banyak program-program komuniti yang memberi manfaat kepada penduduk.Dengan pemerhatian yang cekap dan berkesan, diharapkan mutu taraf hidup komuniti B40 akan dapat ditingkatkan selari dengan perkembangan semasa.Sifat ketanggungjawaban setiap anggota masyarakat membantu satu sama lain menyelesaikan masalah yang dihadapi oleh masyarakat setempat akan memberikan impak terhadap pelaksanaan Dasar Perpaduan dan Dasar Sosial yang kita bangunkan bagi merealisaikan impian negara menjadi negara maju makmur tidak lama lagi.PENULIS, TS. DR. SYED AGIL ALSAGOFF merupakan Pensyarah Kanan Media dan Komunikasi Fakulti Bahasa Moden dan Komunikasi, Universiti Putra Malaysia (UPM).Artikel ini merupakan pandangan peribadi penulis dan tidak semestinya mewakili pandangan mahu pun pendirian rasmi RTM.


Menawan pemikiran dengan minda positif

(Mengorganisasi minda positif merupakan proses berterusan)

POV: Kisah AinaSeorang gadis yang mempunyai impian besar dan beraspirasi tinggi, namun sering diganggu dengan rasa ragu dan ketakutan. Dia sering merasakan bahawa dia bukanlah orang yang terbaik dalam segala hal yang dia impikan.

Dia inginkan kejayaan tetapi dia sering berfikir, “aku tidak layak“, “aku takut aku gagal“, “orang lain lebih hebat daripada aku“. Sehingga suatu hari dia terjumpa petikan inspirasi “Overthinking is the art of creating problems that don't exist”. Diterjemah kepada Bahasa Melayu bermaksud “Pemikiran berlebihan adalah seni mencipta masalah yang tidak wujud”. Melalui petikan ini, Aina mula        mendapat kesedaran dan merubah dirinya menjadi lebih yakin dalam mencapai impiannya.

Seni mencipta masalah yang tidak wujud

Kisah Aina hanyalah satu analogi bahawa masyarakat kini sedang menghadapi dan melaluinya tanpa sedar, iaitu mencipta masalah berbanding menyelesaikan masalah. Contoh Aina, apabila dia merasakan tidak layak untuk sesuatu peluang yang hadir, dia tidak berusaha untuk mencapai impian tersebut, malah mencipta masalah yang tidak sepatutnya wujud, iaitu beranggapan impiannya tidak dapat dicapai.

Pemikiran berlebihan (overthinking) yang menguasai Aina berkait rapat dengan kecerdasan minda dan juga emosi positif dan emosi negatif. Dalam kehidupan seharian kita, terdapat pelbagai situasi yang boleh menimbulkan emosi negatif. Sama ada berurusan dengan rakan sekerja yang mencabar, menghadapi rintangan, atau mengalami tekanan peribadi, unsur negatif dengan mudah menguasai pemikiran dan emosi kita.

Bagaimanapun, dengan membina kecerdasan emosi, kita dapat mengembangkan kemahiran untuk menukar aura negatif kepada sikap yang lebih positif dengan mengubah ‘skrip’ tanggapan terhadap kemampuan diri.

Kecerdasan emosi merujuk kepada keupayaan kita untuk mengenali, memahami, dan mengurus emosi diri sendiri, serta memahami dan mempengaruhi emosi orang lain. Ia melibatkan empat komponen utama iaitu kesedaran diri, pengurusan diri, kesedaran sosial, dan pengurusan hubungan.

Kepelbagaian aktiviti bagi mengembangkan komponen-komponen ini, membolehkan kita berupaya lebih tahan lasak, empatis, dan mahir dalam mengendalikan situasi yang mencabar.

Langkah pertama dalam menukar aura negatif adalah dengan membina kesedaran diri. Mulakan dengan memberi perhatian kepada emosi diri sendiri dan mengenal pasti apabila unsur negatif muncul.

Perhatikan punca utama dan corak yang berkaitan dengan emosi negatif ini. Kesedaran ini membolehkan kita mengambil tindakan sebelum unsur negatif menguasai diri. Kesedaran diri membawa kita kepada pemahaman yang lebih mendalam tentang siapa kita sebenarnya, nilai-nilai yang  dianuti, kekuatan dan kelemahan diri, dan bagaimana berinteraksi dengan dunia di sekeliling kita.

Cabar fikiran negatif: Pemikiran negatif sering menguatkan tanggapan negatif.  Latih diri menentang dan merangka semula pemikiran negatif dengan mempersoalkan kebolehpercayaannya dengan mencari perspektif alternatif. Gantikan monolog dalaman negatif dengan peneguhan positif dan fokus kepada kekuatan dan kejayaan dalam hidup.

Misalnya apabila tidak berjaya dalam sesuatu tindakan, tukarkan skrip dalam minda kepada, “mungkin dengan kegagalan ini, menjadikan aku lebih sabar dan lebih mengenali kekuatan diriku“.

Membina emosi positif: Untuk menentang unsur negatif, secara sengaja sertai aktiviti yang membina emosi positif. Sertai aktiviti yang membawa kegembiraan, rasa syukur, atau ketenangan. Bangunkan diri dengan pengaruh positif seperti membaca buku yang menyuntik inspirasi, podcast yang memberi semangat, atau rakan yang memberi sokongan. Sambut kejayaan kecil dan hargai aspek positif setiap hari. Contohnya apabila berjaya dalam sesuatu perkara, raikan diri sendiri dengan sesuatu, kita sukai.

Pengembangan kemahiran pengurusan diri adalah penting untuk menukar unsur negatif. Ia melibatkan kawalan emosi dan tindak balas diri.

Amalkan teknik pengurangan tekanan seperti latihan pernafasan dalam, meditasi, atau aktiviti fizikal. Ambil cuti apabila diperlukan dan beri keutamaan kepada penjagaan diri untuk mengekalkan keadaan emosi yang seimbang.

Salah satu aspek penting dalam amalan pengurusan diri adalah perancangan masa. Dengan merancang dan mengatur waktu kita dengan efisien, kita dapat menghindari kejutan, mengurangkan tekanan, dan memastikan tugas-tugas penting diberi keutamaan. Ini melibatkan penyusunan jadual harian atau mingguan, menetapkan matlamat yang jelas, dan melaksanakan tugas berdasarkan prioriti.

(Perbincangan sebagai suatu kaedah mengurangkan rasa tidak pasti dan bersikap menerima pandangan ahli kumpulan/Foto hiasan)

Kesedaran sosial membolehkan kita memahami dan berempati terhadap emosi orang lain, yang turut mempengaruhi sikap sendiri secara positif. Amalkan pendengaran aktif dan perhatikan isyarat bukan lisan untuk memahami pandangan orang lain.

Latih empati dengan meletakkan diri dalam posisi orang lain dan mempertimbangkan emosi dan pengalaman mereka.

Salah satu aspek utama dalam membina kesedaran sosial adalah memperhatikan komunikasi bukan lisan. Ia melibatkan kefahaman terhadap bahasa tubuh, ekspresi wajah, dan intonasi suara seseorang untuk difahami perasaan dan niat mereka.

Meningkatnya kesedaran sosial membolehkan kita dapat mengenali isyarat bukan lisan yang memberi petunjuk tentang perasaan seseorang, seperti kecemasan, kegembiraan, atau rasa tidak selesa, dan bertindak dengan kaedah yang bersesuaian.

Empati turut menjadi komponen penting dalam membina kesedaran sosial. Empati melibatkan kemampuan untuk memahami dan merasakan apa yang dirasakan orang lain. Dengan merasai emosi mereka, kita dapat menunjukkan perhatian, penghargaan, dan sokongan yang diperlukan.

Menjaga hubungan positif adalah penting dalam menukar aspek negatif kepada sikap yang lebih positif. Kelilingi diri dengan individu yang memberi semangat dan menyokong kita. Jalinkan komunikasi yang terbuka dan jujur, berkongsi perasaan dan dapatkan maklum balas daripada rakan atau mentor yang dipercayai. Berkolaboratif dengan orang lain untuk mencipta persekitaran yang menyokong dan harmoni.

Amalkan rasa syukur dan kesedaran: Rasa syukur dan kesedaran adalah “alat” yang kuat untuk menukar fokus dari negatif kepada positif. Ambil masa setiap hari untuk merenung perkara yang perlu disyukuri, walaupun kecil. Amalkan latihan kesedaran untuk mengurangkan tekanan, dan menghargai keindahan saat itu. Misalnya, aku bersyukur kerana hari ini aku dapat menjalankan tugas aku dengan baik.

Walaupun unsur negatif mungkin tidak dapat dielakkan dalam hidup, kita mempunyai kuasa untuk menukar respon terhadapnya melalui kecerdasan emosi. Dengan membina kesedaran diri, mencabar pemikiran negatif dan mengamalkan pengurusan diri, kita dapat menukar aura negatif kepada sikap lebih positif.

Ingatlah, mengembangkan kecerdasan emosi adalah satu perjalanan berterusan, dan dengan usaha yang konsisten, kita akan dapat mencipta kehidupan lebih positif dan memuaskan. Hayati kuasa kecerdasan emosi dan gunakan ia sebagai panduan menuju masa depan yang lebih cerah dan optimistik.

PENULIS NOR ROSMAWATI ABDUL KARIM, Pensyarah, Jabatan Ekonomi dan Pengurusan, Fakulti Pengurusan dan Muamalah, Universiti Islam Selangor (UIS).

Artikel ini merupakan pandangan peribadi penulis dan tidak semestinya mewakili pandangan mahu pun pendirian rasmi RTM.


SULAM: Kebangkitan media baharu

(Program CliqueBait yang mendedahkan pelajar kepada isu antun kanak-kanak dan penipuan siber)

Perkampungan global bukanlah sesuatu yang baharu buat seluruh rakyat Malaysia. Jika dahulu, apabila seseorang itu tinggal berjauhan dengan seseorang yang dikasihi maka akan wujud rasa rindu yang amat dalam.

Setelah dunia ke arah pendigitalan global, walau jauh beribu batu tetapi terasa seperti yang dikasihi itu berada dalam rumah kita. Betapa hebatnya kecanggihan teknologi masa kini. Inilah yang dikatakan sebagai adiwira. Penyelamat dan pemudah cara kepada pelbagai perkara. Segalanya terletak di hujung jari.

Disebabkan itu, kebergantungan masyarakat terhadap teknologi semakin meningkat terutama dalam kalangan remaja. Hal ini kerana, bukan sahaja dunia pendidikan, malah cara kerja pada abad ini sememangnya menuntut mereka untuk bersahabat dengan segala macam gajet yang ada seperti komputer riba, telefon dan jam pintar, tablet dan pelbagai lagi sebagai alat bantuan kepada para pelajar untuk menimba ilmu mahupun menyiapkan tugasan mereka di mana sahaja mereka berada.

Walaupun begitu, kita tidak dapat berselindung akan perkara-perkara yang kurang enak dilihat atau didengar. Kes-kes seperti buli siber, antun kanak-kanak, penipuan siber, penyebaran berita palsu, dan pelbagai lagi merupakan perkara-perkara yang amat membimbangkan.

Ianya akan lebih membahayakan jika seseorang itu tidak didedahkan dengan literasi media. Mereka akan mudah percaya dengan diayah palsu dan akan terikut-ikut dengan aliran yang tidak sihat.

Sememangnya terdapat pelbagai kempen kesedaran yang telah dilaksanakan untuk sentiasa memperingati golongan muda belia mahupun masyarakat Malaysia secara keseluruhannya akan baik buruk penggunaan teknologi media baharu. Namun, masih lagi yang terkial-kial dan acapkali menjadi mangsa kepada jenayah siber.

Oleh yang sedemikan, satu anjakan paradigma telah diambil oleh Kementerian Pendidikan Tinggi yang telah memperkenalkan satu program dinamakan sebagai SULAM atau singkatan kepada Service-Learning Malaysia-University for Society.

SULAM merupakan satu inisiatif transformatif dan fleksibel yang merujuk kaedah pengajaran dan pembelajaran; menggabungkan hasil pembelajaran kursus dengan khidmat komuniti yang melibatkan pelajar berinteraksi dengan komuniti, seterusnya menyelesaikan permasalahan setempat dengan menggunakan pengetahuan dan kemahiran dipelajari dalam bilik kuliah.

Sebagai contoh, bawah Fakulti Komunikasi dan Pengajian Media, Universiti Teknologi MARA, program SULAM diletak bawah kursus Undang-undang Media, Peraturan dan Etika.

Oleh yang demikian, setiap pelajar yang mengikuti kursus ini diwajibkan untuk membuat program SULAM berkaitan kursus yang mereka pelajari. Seterusnya program tersebut akan dinilai bawah pentaksiran kerja kursus. Sememangnya para pelajar amat bersungguh-sungguh dalam melaksanakan program-program yang direncana.

Perencanaan program yang dibuat memperlihatkan mereka sedaya upaya memastikan segala yang dirancang dekat dengan masyarakat dan komuniti. Bermula dari membuat penjenamaan sehinggalah ke modul-modul perlaksaan, segalanya dibuat dengan rapi dan teliti.

(Program “Dok-Panic” diinspirasikan daripada tiga perkataan Bahasa Inggeris iaitu Dogpiling, Moral Panic dan Don’t Panic)

Terdapat banyak program SULAM yang telah dilaksana dengan jaya dan gilang gemilang sama ada di peringkat kebangsaan mahupun antarabangsa. Antaranya ialah Boo-ly, SeeMeThru, CliqueBait, TRYou, Dokpanic dan pelbagai lagi. Menariknya setiap program yang belangsung sememangnya bertujuan untuk membenteras isu-isu penyalahgunaan media seperti yang telah dilaporkan di media massa.

(SULAM: Boo-ly - Hey Your Words Hurt!)

Program-program yang telah dilaksana bukan sahaja dibuat kepada komuniti dalam bandar, tetapi juga diluar bandar mahupun di kawasan pedalaman. Sebagai contoh program SULAM: SeeMeThru, bertujuan untuk memberi pendedahan kepada pengguna media sosial tentang penyebaran berita palsu yang semakin berleluasa serta keburukannya.

Program itu telah dijalankan bersama-sama dengan para pelajar Sekolah Menengah Agama Rakyat Orang Asli Nurul Hidayah. Menerusi ilmu yang disampaikan, dipercayai para pelajar di sekolah itu boleh menjadi ejen perubahan kepada komuniti mereka untuk menyebarkan kepentingan adab dan etika yang wajar diamalkan oleh pengguna media sosial agar dapat mengelakkan penyebaran berita palsu dan maklumat tidak benar serta mengelak menjadi mangsa kepada maklumat palsu.

Menariknya, program yang direncana bukan sahaja bersifat satu hala, bahkan para mahasiwa dan mahasiswi juga berpeluang untuk membuka minda dan mata mereka terhadap perkara-perkara yang mereka tidak pernah alami sebelumnya.

Sebagai contoh berkenaan dengan budaya, bahasa dan cara berkomunikasi dengan kaum atau etnik berbeza. Ini akan membuatkan mereka menjadi lebih matang dalam berfikir sebelum membuat keputusan serta memberi ruang kepada mereka untuk meneroka sesuatu perkara dengan lebih jauh.

(Ahli-ahli SeeMeThru bersama dengan guru, penaja dan para pelajar Sekolah Menengah Agama Rakyat Orang Asli Nurul Hidayah)

Dalam era digital yang semakin maju, masyarakat tidak dapat lagi dipisahkan dengan penggunaan media sosial yang sudah menjadi sebahagian keperluan dalam kehidupan seharian kita semua. Bagaimanapun, jika seseorang individu terlalu bergantung kepada media sosial, hal ini akan membawa kepada pelbagai masalah serius tanpa kita sedar seperti pengaruh-pengaruh toksik di media sosial.

Sebagai contoh, para atlet seringkali menjadi mangsa netizen. Jika mereka berjaya, mereka diangkat dan dijulang, tetapi sebaliknya akan berlaku jika mereka tidak mencapai apa yang telah diharapkan. Untuk tujuan ini satu lagi program SULAM yang dinamakan sebagai TRYou telah memilih sekolah sukan di negeri Selangor. Program ini pula dirangka dengan tujuan untuk mendidik pelajar-pelajar yang juga merupakan atlet negeri Selangor tentang pemahaman dan kesedaran berkenaan pengaruh negatif media sosial, tanggungjawab pengguna media sosial untuk menerima atau menolak informasi toksik daripada media sosial serta memerangi sikap tidak yakin dalam diri sendiri.

Inisiatif Kementerian Pengajian Tinggi ini merupakan satu inisiatif yang amat baik. Secara keseluruhannya, program SULAM ini telah berjaya memupuk semangat kerjasama antara kalangan mahasiswa dan mahasiswi.

Aspirasi SULAM ini bukan sahaja sejenis pendidikan pengalaman di mana pelajar mengambil bahagian dalam aktiviti yang telah dirancang, tetapi diberi peluang untuk menangani keperluan masyarakat.

Tidak dapat dinafikan bahawasanya program ini berjaya menanam sikap berbakti kepada masyarakat dan negara serta memberi pendedahan kepada mahasiswa dan mahasiswi mengenai suasana bekerja secara profesional. Selain itu, ianya juga bertujuan memberi pengajaran dan pembelajaran yang menghubungkaitkan teori dan praktis dengan penyelesaian permasalahan sebenar dalam komuniti serta berteraskan Kasih Sayang, Kebahagian dan Saling Menghormati (Love, Happiness and Mutual Respect).

PENULIS DR MOHD YUSOF ZULKEFLI merupakan  Pensyarah Kanan Jabatan Komunikasi Liberal Fakulti Komunikasi dan Pengajian Media Universiti Teknologi MARA, Shah Alam.

Artikel ini merupakan pandangan peribadi penulis dan tidak semestinya mewakili pandangan mahu pun pendirian rasmi RTM.